
În 1992, proiectanţii Tratatului de la Maastricht au luat în considerare faptul că, în cadrul mai multor state membre, existau entităţi subnaţionale înzestrate cu prerogative constituţionale importante, şi au introdus, în consecinţă, anumite prevederi referitoare la dimensiunea regională.

"Europa regiunilor" se află sub lumina reflectoarelor după rezultatele referendumului din Scoţia şi ale celui din Ţara Galilor.

În Comunitatea Europeană, istoria a fost conturată de statele-naţiune; ele au fost singurele care au avut dreptul de a-şi lua angajamentele necesare înfiinţării unei organizaţii internaţionale. Acest lucru s-a datorat faptului că tratatele constitutive şi amendamentele lor ulterioare trebuiau ratificate de autorităţile naţionale. Mai mult, statele membre îşi păstrează controlul asupra acestor acorduri atâta timp cât nu va fi creată o Constituţie Europeană care să pună bazele unei federaţii suverane.

Din perspectiva internă a Comunităţii, este binecunoscut faptul că statele membre sunt încă principalii actori în decizia politică a Comunităţii; statele sunt coordonatoarele politicilor prin intermediul Consiliului, ceea ce duce la concluzia că Uniunea se află în contextul unei Europe a naţiunilor.

În vederea evaluării realiste a posibilităţilor regiunilor de a deveni protagonistele politicilor europene, este important contextul cultural şi politic care a dus la formarea actualei Europe a naţiunilor.

Ideea unificării Europei într-un cadrul politic constituţional comun este, într-adevăr, foarte veche, ea datând încă de la sfârşitul unităţii politice, administrative, culturale şi lingvistice stabilite de romani. În Evul Mediu au existat mai multe încercări de reînviere a Imperiului Roman. Procesul politic îndreptat spre formarea statelor naţionale s-a dovedit mai puternic pe termen lung. În timp ce Europa de Vest încheia acest proces, când Germania şi Italia şi-au realizat unitatea şi şi-au câştigat independenţa, popoarele din Europa Centrală şi de Est şi-au exercitat pe deplin dreptul la autodeterminare după două conflicte mondiale. După ultimul război mondial, o serie de state din inima Europei Occidentale au optat să urmeze acelaşi itinerar democratic şi să îmbrăţişeze ideea fraternităţii şi solidarităţii între popoare. Astfel a fost posibilă realizarea ideii unei organizaţii supranaţionale care să nu stânjenească, însă, dezvoltarea coerentă a diferitelor identităţi naţionale.

Cu toate că realizarea unei federaţii europene este destul de îndepărtată, succesul ideii reiese cu claritate din faptul că atât Uniunea Europeană cât şi Consiliul Europei s-au dezvoltat foarte mult de la înfiinţarea lor şi au înregistrat rezultate semnificative. Aproape toate statele Europei de Vest s-au angajat să-şi transfere o parte din "drepturile suveranităţii" către o organizaţie supranaţională precum Uniunea Europeană, a cărei tendinţă este spre federalism. În tot acest timp, partenerii lor central şi est europeni şi-au început, la rândul lor, propriile lor procese de integrare, devenind membri ai Comunităţii Europene şi sunt, după toate aparenţele, încântaţi de ideea aderării la Uniunea Europeană în viitorul apropiat

Mişcarea federalistă europeană, extrem de puternică la sfârşitul celui de-al doilea război mondial, a jucat un rol important în dezvoltarea unui proiect european bazat pe valorizarea unei identităţi culturale comune şi pe noi valori precum democraţia, statul de drept şi respectul pentru demnitatea umană şi pentru libertăţile fundamentale.

Ideile de "naţiune" şi de "popor" au fost foarte importante în contextul culturii "romantice" a secolului al XIX-lea. Ele au sprijinit procesul dificil care a dus la formarea unor ţări ca Germania, Italia, Finlanda. Totuşi, înalta apreciere a idealului naţional a fost dublată de ideea că noile naţiuni democratice şi liberale ar trebui reunite într-un fel de federaţie, care ar furniza baza idealului de fraternitate, promovat de revoluţiile liberale.

Ideea unei federaţii europene a fost în continuare dezvoltată de Condenhove - Kalergi şi Aristide Briand în perioada interbelică. Ea a fost preluată de Winston Churchill şi de fondatorii Comunităţilor Europene, Robert Schuman, Jean Monnet, Konrad Adenauer, Paul-Henry Spook, Alcide de Gasperi.

Aceste idei federale s-au conformat unui model consacrat şi au încheiat un proces politic destul de îndelungat, inaugurând un nou stadiu în care urmau să fie aplicate treptat. Stadiul actual al acestei evoluţii este binecunoscut şi este reprezentat de hotărârea consfinţită în preambulul Tratatului de la Maastricht "de a continua procesul creării unei uniuni tot mai strânse între popoarele Europei".

Trei modele de regionalism au afectat ţările Europei: regionalism cultural, regionalism politico-administrativ şi regionalism economic.

Regionalismul cultural

Poate fi definit astfel deoarece se întemeiază pe identităţi regionale distincte deja existente şi ia în considerare factori culturali de obicei proveniţi dintr-o istorie politică sau tradiţii locale sau din diferenţe etnice reflectate în dialecte sau credinţe diferite.

Un factor extrem de important îl reprezintă existenţa minorităţilor de diferite naţionalităţi. Caracterul lor distinct este afirmat de obicei pe baza lingvisticii, dar el implică în mod evident şi alte aspecte culturale din cele menţionate anterior. Nevoia de a proteja aceste minorităţi etnice şi de a le ajuta să-şi dezvolte propria cultură a dus uneori la crearea ţărilor multilingve.

De cele mai multe ori minorităţile lingvistice au beneficiat de o protecţie pe criterii regionale a grupurilor minoritare, combinată cu autonomia regiunii respective. Acest tip de regionalism se bazează, de obicei, pe cultură şi poate fi omologul procesului de formare a statelor. În realitate, el constituie dovada existenţei unei expresii diferite a aceluiaşi sentiment de apartenenţă, care a dus la unitatea naţională; aşa se explică şi paralela dintre conceptele de autonomie şi independenţă. Ambele reprezintă poziţia unei comunităţi care are dreptul de a trata independent sau autonom anumite chestiuni şi, deopotrivă, fără amestec extern.

Diferenţa dintre cele două concepte constă în aceea că, în timp ce independenţa este un drept al statelor, consfinţit prin dreptul internaţional, autonomia este un drept acordat comunităţilor subnaţionale prin dreptul constituţional local.

Revendicarea frecventă a autonomiei regionale pe baze "culturale" este extrem de izbitoare în actuala epocă de integrare. Unii autori consideră chiar că acest aspect trădează o anumită criză a statelor naţionale. Este posibil să se argumenteze chiar că procesul de integrare transnaţională a contribuit întrucâtva la această criză, deoarece procesul de regionalizare s-a dezvoltat mai cu seamă în relaţie cu cel de integrare europeană.

Regionalismul politico-administrativ

Cel de-al doilea model de regionalism poate fi descris ca ţintind la realizarea unei democraţii mai profunde şi a unei participări populare mai mari la politica de interes public. Aici, principalul accent nu mai cade pe conferirea de puteri legislative proprii către regiuni, ci pe înfiinţarea de instituţii politice care să aibă un cuvânt de spus în procesele politice naţionale şi o anumită putere de adaptare a legilor unice la situaţiile locale şi la dorinţele comunităţilor locale.

Acest tip de regionalism poate fi deosebit de regionalismul cultural, el având drept rezultat înfiinţarea unei regiuni chiar şi în ţări fără minorităţi etnice şi în zone a căror populaţie este pe deplin integrată în comunitatea naţională. O trăsătură comună a acestor două modele este necesitatea existenţei unor instituţii politice (parlamente şi autorităţi executive locale) care să fie direct responsabile faţă de comunitatea locală. 

Obiectivul politic al acestui proces constă în remedierea parţială a neajunsurilor inerente sistemului de reprezentare indirectă pe care se bazează, în general, toate democraţiile moderne, fiind evident că relevanţa sa este cu mult mai pronunţată în ţările cu teritorii întinse. Corespunzător, e mai uşor de înţeles de ce majoritatea membrilor mari ai Uniunii - Franţa, Spania, Italia - au urmat calea reformelor regionale; în acelaşi fel, este mai uşor de înţeles de ce Consiliul Europei şi Uniunea Europeană au sprijinit procesele de regionalizare în curs de desfăşurare. 

Prin acest al doilea tip de regionalism ar putea fi urmărit un alt obiectiv, şi anume controlul mai direct al procesului politic, iar acest scop ar trebui să conducă la o mai strânsă corelaţie între dorinţele cetăţenilor şi rezultatul proceselor politice şi administrative, cetăţenii urmând a fi mulţumiţi de guvernarea lor. 

Această formă de regionalism ar trebui să producă un fel de "eficienţă politică". Planificarea este, în general, rezervată autorităţilor centrale, implicarea autorităţilor regionale prezintă avantajul evitării puterii exclusive a autorităţilor centrale în chestiuni care privesc direct un sector specific al populaţiei. Cooperarea dintre cele două nivele ale autorităţii poate asigura un grad înalt de coerenţă între politicile locale şi regionale, dificil altfel de atins.

Regionalismul economic şi problema delimitării regiunilor administrative

Acest model a câştigat importanţă ca urmare a consolidării statului bunăstării în Europa postbelică şi a noului rol câştigat astfel de sectorul "administraţiei publice", ca furnizor major de servicii. Acest model are ca obiectiv eficienţa administraţiei publice din punctul de vedere al cetăţeanului, realizarea unei democraţii mai profunde reprezentând scopul său principal.

Modelul economic duce la ideea unui federalism fiscal. Autorităţile regionale şi locale trebuie să deţină efectiv competenţa de a hotărî taxele şi cheltuielile locale pentru a permite comunităţilor locale să suporte doar costurile serviciilor de care beneficiază. Aceasta înseamnă că pentru a face posibil controlul cetăţenilor, toate cheltuielile locale trebuie hotărâte de organismele politice locale şi finanţate prin taxe locale.

Federalismul fiscal şi eficienţa administrativă nu exclud competenţa nivelelor superioare de guvernare, implicarea acestora fiind necesară din două motive, unul politic şi celălalt economic. Primul este principiul subsidiarităţii, potrivit căruia nu toate serviciile publice pot fi îndeplinite de autorităţile locale. Al doilea este reprezentat de necesitatea urmării unor politici de redistribuire care au ca scop favorizarea dezvoltării zonelor mai puţin dezvoltate şi facilitarea relansării economiilor atunci când sunt confruntate cu crize structurale sau temporale.

 

2.1 Regionalism în cadrul Uniunii Europene 

Scopul acestei secţiuni este să treacă în revistă schimbările care au avut loc în sistemele constituţionale ale statelor membre ale Uniunii Europene.

Germania a fost singurul stat complet regionalizat la începuturile Uniunii Europene. Sistemul federal a fost impus de Puterile Aliate în anul 1949, prin Legea Constitutivă (Grundgesetz), ca fiind garanţia democraţiei. Împărţirea în landuri nu încerca să reflecte regiunile istorice sau alţi factori economici, geografici sau culturali, ci a fost influenţată de zona de jurisdicţie a fiecărei puteri ocupatoare.

Legea Constitutivă exprimă principiul potrivit căruia: "O nouă delimitare a teritoriului federal poate fi făcută pentru a se asigura faptul că statele, prin mărirea capacităţii lor, îşi pot îndeplini funcţiile eficient. Trebuie acordată consideraţia cuvenită legilor regionale, istorice şi culturale, eficienţei economice şi cerinţelor politicii şi planificării regionale.

O altă observaţie interesantă referitoare la federalismul german este aceea că, deşi se numără printre cele mai avansate forme de regionalism european, el a demonstrat o orientare opusă celei a restului membrilor Comunităţii. S-a remarcat în această privinţă că "după 1945, puternica viziune «unitară» împărtăşită de opinia publică a fost consolidată de tendinţele de unificare socio-economică asociate cu sentimentul unui destin naţional comun şi cu o atitudine antitradiţională, «modernistă», care a produs un transfer de putere de la nivel regional la cel naţional".

Ca şi în cazul Germaniei, reformele regionale care au avut loc în alte state membre dovedesc, în general, funcţiuni multiple. 

În cazul Italiei, Constituţia din 1948 a deschis calea unei forme extinse de regionalism, constituit, spre deosebire de Germania, în funcţie de "regiunile istorice". Lipsind condiţiile politice pentru aplicarea până la capăt a reformei regionale, cele 15 "regiuni obişnuite" preconizate au luat fiinţă abia în anii '70. Până atunci au funcţionat 5 "regiuni speciale".

Cele 5 regiuni speciale au luat fiinţă la sfârşitul celui de-al doilea război mondial în regiunile în care populaţia revendica cu tărie autonomia pe baze "culturale".

Spania, în Constituţia din 1975, recunoştea 17 "Communidades autonomas", deţinând autonomie politică şi puteri legislative într-o serie de domenii. Sistemul spaniol prevede 4 communidades, care se bucură de autonomie deplină, împreună cu altele care au în timp posibilitatea de a atinge acelaşi grad de autonomie. Regionalismul spaniol a fost descris din această cauză drept "regionalism ŕ la carte", sistemul lăsând la latitudinea regiunilor înseşi să hotărască gradul de autonomie.

În ceea ce priveşte obiectivele, regionalismul spaniol aminteşte de experienţa italiană. În ambele ţări, bazele "culturale" sunt cele mai evidente în regiunile de autonomie maximă.

Constituţia Portugaliei din 1976 prevede şi ea constituirea de regiuni, denumite "regiuni administrative" unde se presupune că există exclusiv funcţii administrative având în plus sarcina de a "coordona şi sprijini activităţile municipalităţii".

Reforma portugheză rămâne în mare parte pe hârtie, deoarece ea a fost implementată numai în regiunile autonome Azore şi Madeira. Spre deosebire de regiunile administrative înfiinţate pe teritoriul propriu-zis, acestor regiuni le sunt garantate puteri administrative pe baza "caracteristicilor culturale, social-economice şi geografice şi a aspiraţiilor istorice la autonomie de populaţia din aceste insule" (art.225 din Constituţie).

În Belgia, între anii 1970 şi 1988, s-a desfăşurat o reformă regională radicală, ce a transformat această ţară dintr-un stat puternic centralizat într-unul federal. Sistemul belgian cuprinde două tipuri de instituţii: 

a. comunităţile franceză, flamandă şi germană, a căror autoritate legislativă se referă la cultură şi educaţie (pentru protejarea identităţii grupului lingvistic);

b. regiunea bilingvă Bruxelles şi regiunile walonă şi flamandă - organizate pe principiul teritorialităţii.

Sistemul federal belgian urmează modelul "cultural" pentru că, Belgia fiind un stat mic, nu s-a considerat a fi necesară descentralizarea administrativă.

Reforma regională în Franţa a cunoscut mai multe etape, începând cu 1972. Importanţa sa ţine în mare măsură de faptul că a avut loc într-o ţară cu puternică tendinţă de centralism.

Austria este definită drept stat federal de Constituţia din 1929, intrată din nou în vigoare la sfârşitul celui de-al doilea război mondial. Ca şi în cazul Germaniei, fiecare land are propria sa constituţie şi alte prevederi constituţionale adoptate de Parlamentul landului respectiv. Autoritatea legislativă este împărţită între bund (federaţie) şi landuri.

Există şi cazuri atipice, care prezintă anumite elemente regionale în cadrul unei structuri naţionale şi principal unitare.

Insulele Canalului Mânecii şi Insula Mann au un statut unic, fără să facă parte din Marea Britanie. Ele sunt considerate ca dominioane ale Monarhiei Britanice, aflate într-un fel de uniune cu Marea Britanie.

Aceste regiuni se bucură de o autonomie completă în majoritatea domeniilor, inclusiv impozitarea. Dreptul internaţional clasifică astfel situaţia: a) autoguvernarea este atât de mare încât sunt state independente; b) se află sub jurisdicţia altui stat suveran.

Situaţia celor două regiuni nu corespunde cu nici una din prevederile dreptului internaţional public; totuşi, dreptul internaţional public ia în considerare comunităţi care nu s-au constituit niciodată state. Acest lucru se explică în cazul coloniilor, care au dreptul la autodeterminare, cu toate că nu deţin caracteristicile propriilor state.

În cadrul Constituţiei Britanice, Insulele Canalului Mânecii şi Insula Mann sunt considerate mai mult sau mai puţin autonome, în funcţie de anvergura jurisdicţiei legislativelor lor şi a independenţei faţă de instituţiile centrale britanice - Monarhia, Parlamentul, Guvernul.

În Danemarca s-a garantat autoguvernarea pentru Groenlanda şi Insulele Feroe, două teritorii clar separate din punct de vedere geografic de teritoriul danez şi putând fi socotite teritorii transmaritime, luate în considerare de legislaţia comunitară.

Structura constituţională a Danemarcei este considerată ca fiind formată dintr-o "comunitate tripartită de părţi separate şi autonome, fiecare cu prerogative proprii, dar având Danemarca drept parte hegemonică, "care păstrează toate competenţele rămase" - F.Harloff citat de Arni Olafsson în "Relationship between Political and Economic Self-Determination. The Faeroese Case." Groenlanda şi Insulele Feroe pot fi socotite entităţi autonome, teritoriul danez nedeţinând instituţii separate care să poată fi considerate componente ale unui sistem federal. Aceste regiuni sunt în afara legislaţiei comunitare, cu excepţia statutului limitat de teritorii transmaritime de care Groenlanda beneficiază.

În Finlanda, discuţiile s-au purtat cu privire la Insulele Aland. Autonomia Insulelor Aland, bazată pe rezoluţiile Consiliului Ligii Naţiunilor, are ca temei necesitatea protejării populaţiei vorbitoare de suedeză şi a moştenirii sale culturale. Statutul special al Insulelor Aland şi-a găsit recunoaşterea explicită în cadrul Uniunii Europene, care le-a acordat anumite scutiri de la prevederile legislaţiei comunitare, printr-un protest special anexat Tratatului Finlandez de aderare la Uniunea Europeană.

Prin promovarea unei "Europe a regiunilor" se doreşte implicarea regiunilor în procesul de decizie al Comunităţii. O trăsătură comună a formelor de autoguvernare este aceea că instituţiile alese în mod democratic trebuie să fie considerate reprezentantele legale ale comunităţii locale.

Autonomia şi autodeterminarea nu presupun ca toate deciziile concrete să se ia la nivel local; ele trebuie să implice, în schimb, dreptul autorităţilor locale de a reprezenta opiniile comunităţii locale la nivel competent de guvernare.

Obstacolele participării regionale directe sunt practice sau instituţionale. Obstacol practic ar putea fi, de pildă, aversiunea din partea instituţiilor comunitare de a colabora cu autorităţile regionale. Totuşi, principala cauză a lipsei de coordonare dintre procesul de decizie europeană şi interesele entităţilor subnaţionale se află în opoziţia demonstrată de statele membre. Cazul Italiei este deja cunoscut; statul italian a interzis orice fel de participare regională la activitatea internaţională până în 1977, iar mai apoi condiţionată de realizarea unei înţelegeri prealabile cu guvernul.

Problemele europene pot fi concepute ca fiind la fel ca şi problemele tradiţionale, iar specialiştii germani au încercat să stabilească distincţia între afaceri internaţionale "oficiale" şi "neoficiale".

Folosirea autorităţii regionale în dimensiunea internaţională s-a limitat la "cooperarea transfrontalieră", care era concepută ca un instrument de coordonare între regiunile diferitelor ţări. Această cooperare a dus la crearea unei reţele de asociaţii ale autorităţilor regionale care au înregistrat rezultate bune prin derularea de programe comune.

În ceea ce priveşte nivelul de guvernare al Comunităţii, contribuţia regională la elaborarea politicilor europene a fost destul de inegală în mare măsură dependentă de atitudinile diferite ale statelor înseşi. Participarea regiunilor la definirea politicilor comunitare se poate contura printr-o procedură naţională internă, implicarea în sisteme precum Bundesrat-ul german sau Conferenza Stato-Regioni italiană. Atât timp cât Consiliul rămâne principala instituţie decizională a Comunităţii, poziţia regională exprimată în contextul respectiv poate avea o anumită greutate în procesul decizional al Comunităţii.

Cele mai recente evoluţii demonstrează o acceptare crescândă de către toate statele membre a principiului parteneriatului. Competenţa împărţită în mai multe nivele de guvernare înlesneşte transmiterea informaţiei de la periferie la centru şi reconciliază interesele locale cu cele generale, conferind în acelaşi timp o mai mare eficienţă deciziilor centrale.

Comunitatea a înţeles aceste avantaje, arătând o înţelegere mai mare pentru dezvoltarea unui parteneriat cu aceste regiuni. În 1990 a fost lansat programul INTERREG în vederea accelerării integrării zonelor de la graniţele externe şi a înfiinţării de urgenţă a unei pieţe unice, eliminării barierelor interne din calea circulaţiei libere a mărfurilor, muncitorilor, serviciilor şi capitalului.

Programul a profitat de formele preexistente de cooperare transfrontalieră şi a solicitat regiunilor implicate să prezinte programe operaţionale, de asemenea a mărit presiunea în formarea "creării de reţele transregionale, fie instituţionalizate fie neoficiale şi de solidarităţi concrete".

Reţelele transregionale - interregionale sunt mai mult sau mai puţin instituţionalizate şi s-au extins cu repeziciune în ultimii ani. Ele acoperă mai degrabă centrul geografic al Comunităţii, fapt ce trădează maniera tradiţionalistă de derulare a politicilor regionale, care nu exploatează până la capăt ideile de parteneriat şi de federalism cooperativ, ci se bazează pe administrarea în comun a problemelor regionale.

Abordarea prea limitată, chiar la câţiva ani de la lansarea programului INTERREG. Existenţa unei pieţe unice face parte convenabilă cooperarea regională într-o perspectivă europeană de ansamblu.

Regiunile pot avea interese diferite şi ar putea să intre în asociaţii diferite. Asociaţiile regionale transfrontaliere au ridicat problema reactualizării obiectivelor şi funcţionării lor. Ele şi-au aprofundat relaţiile reciproce şi s-au pronunţat în favoarea participării parţiale a membrilor lor la proiecte transfrontaliere, interregionale, multilaterale sau bilaterale.

Europa regiunilor este departe de a fi conştientă, chiar şi după Maastricht, şi este adevărat că "Tratatul de la Roma nu ia în considerare nivelele subnaţionale de guvernare ale statelor membre. Pentru Comunitate aceste nivele locale şi regionale de guvernare nu au nici un statut legal; toate statele membre sunt privite ca nişte monoliţi constituţionali".

Tratatul de la Maastricht a dat un impuls suplimentar conturării dimensiunii regionale a politicii europene prin înfiinţarea Comitetului Regiunilor ca organism consultativ al nivelului comunitar.

Din mai multe motive, se poate socoti că acest Comitet al Regiunilor urmează modelul unei adevărate Europe a regiunilor. Tratatul prevede ca acest Comitet să fie consultat într-o serie de chestiuni care nu se limitează la aşa-numita politică regională, ci include probleme care ţin, în mod obişnuit, de competenţa autorităţii regionale, precum cultura, sănătatea publică, educaţia, specializarea şi proiectele pentru tineret.

Comitetul Regiunilor este definit ca fiind un mijloc de reprezentare a guvernelor naţionale în politicile europene, care se suprapun adesea cu domenii ce aparţin nivelelor subnaţionale de guvernare. Astfel, dacă urmează să ia fiinţă o adevărată Europă a regiunilor, primul pas ar fi o reformă a structurii Comitetului Regiunilor, astfel încât să se acorde reprezentare fiecărei comunităţi autonome înfiinţate în Uniune, pentru a le permite să-şi facă auzite vocile ori de câte ori sunt împiedicate interesele lor. Această transformare nu va constitui din Comitetul Regiunilor a treia Cameră în procedura legislativă comunitară.

În Tratatul de la Maastricht a fost inclusă şi o prevedere referitoare la principiul subsidiarităţii, care se referă clar la relaţiile dintre Comunitate şi statele membre. În Preambul şi în art.1 al Tratatului Uniunii Europene se prevede că obiectivul comun al statelor membre este acela de a crea "o uniune şi mai strânsă între popoarele Europei în care deciziile sunt luate cât mai aproape posibil de cetăţeni".

În viitor trebuie dezvoltat un parteneriat din ce în ce mai instituţionalizat între nivelele de guvernare european, naţional şi regional, pentru a se profita de autoguvernarea regională. Dacă statele membre doresc să beneficieze de această instituţionalizare treptată, trebuie să dea posibilitatea autorităţilor locale să se facă auzite în contextul european şi să aibă contacte directe cu instituţiile europene.

Nu toate statele trebuie să constituie tipuri similare de regiuni în teritoriile lor. Statele mici ar putea fi reprezentate ca unităţi separate în cadrul acestor instituţii regionale. În ţările neregionalizate, interesele ar putea fi reprezentate de asociaţii ale municipalităţilor sau alte autorităţi locale.

Politica regională europeană şi modul specific de abordare a problemei parteneriatului au început, în mod evident, să exercite o oarecare presiune asupra statelor membre. Trebuie ca până şi statele membre care au o structură complet regională să permită propriilor entităţi de guvernare locală să adopte atitudini proprii în chestiuni europene, pentru a face faţă provocărilor Europei. Deşi structura şi organizarea administrativă a statelor membre se încadrează, în mod obişnuit, în domeniul politicii interne, se poate spune că adevărata politică regională a Uniunii Europene poate produce, pe termen lung, o armonizare voluntară a structurii interne a statelor membre.

Înainte ca această armonizare să devină necesară, trebuie luate măsuri suplimentare în direcţia edificării unui forum european real al autorităţii regionale.

O Europă a regiunilor presupune conceptul de democraţie sau ceea ce noi am definit aici ca eficienţa politică. Aceasta din urmă combină elementele de eficienţă economică şi administrativă cu principiul democratic şi cu necesitatea de a pune pe primul loc dorinţele cetăţenilor. Consiliul Europei a înfiinţat un Congres al Autorităţilor Locale şi Regionale ale Europei, care a absorbit în 1994 Conferinţa Permanentă a Autorităţilor Locale şi Regionale ale Europei, ce a subliniat importanţa autoguvernării locale libere, ale cărei principii de bază sunt cuprinse în Carta Europeană a Autoadministrării Locale.

Europa regiunilor nu trebuie privită ca o provocare, cel puţin din punct de vedere juridic şi atât timp cât Uniunea Europeană rămâne o organizaţie supranaţională. Numai când ea va putea deveni o federaţie, îşi va face apariţia o provocare reală. Decizia va aparţine statelor membre şi cetăţenilor lor.

 

 

 

 

 

 

 

 

 

2.2 Regionalism în cadrul statelor europene

 

Belgia

Belgia a devenit stat independent în 1830 după ce, o perioadă, s-a aflat în compunerea Olandei şi Franţei. După declararea independenţei, Belgia a fost recunoscută de majoritatea marilor puteri europene ca un stat independent şi neutru.

Belgia a fost căminul a cel puţin două grupuri etnice distincte încă din secolul al XVI-lea; comunitatea vorbitoare de limbă olandeză, protestantă şi flamandă din nord şi comunitatea vorbitoare de limbă franceză, catolică, valonă din sud. În perioada controlului austriac exista şi o mică minoritate vorbitoare de limba germană.

Revoluţia din 1850 a fost dictată în mare parte de nemulţumirile valonilor care erau conduşi de olandezi, iar fricţiunile dintre francezi şi valoni nu s-au diminuat după cucerirea independenţei.

Comunitatea vorbitoare de limbă franceză domina majoritatea populaţiei de olandezi din punct de vedere economic şi politic, iar primele reforme lingvistice în scopul stabilirii cel puţin a unei egalităţi legale între olandezi şi francezi, nu au fost adoptate decât în 1930.

La începutul anilor '60, comunitatea de limbă franceză a adresat o plângere Curţii Europene pentru Drepturile Omului, prin care se sublinia că negarea efectivă a învăţământului în limba franceză pentru copii încalcă Convenţia Europeană pentru Drepturile Omului. În anul 1968, Curtea a constatat că statul încălca Convenţia.

În 1970 s-a ajuns la un acord asupra unor serii de amendamente care încercau să recunoască şi să apere integritatea celor trei comunităţi culturale din Belgia - flamanzii, valonii şi germanii. Universităţile din Bruxelles şi Louvain au fost concepute pe principii de limbă şi au fost recunoscute trei regiuni lingvistice:

· regiunea flamandă - limba olandeză;

· regiunea walonă - limba franceză;

· regiunea bilingvă - limbile olandeză şi franceză (Bruxelles).

Membrii parlamentului au fost împărţiţi în grupuri vorbitoare de olandeză şi franceză, care formau "consiliile culturale", având anumite puteri în domeniul cultural, educaţional şi alte probleme conform Constituţiei.

În 1980 s-a făcut o revizuire a Constituţiei care a pus în vigoare "cea mai profundă reformă instituţională din istoria Belgia".

Există acum trei comunităţi lingvistice (olandeză, franceză şi germană) şi patru regiuni (vorbitoare de limba olandeză, franceză, germană şi Bruxelles-ul bilingv); comunităţile au jurisdicţie personală asupra membrilor lor, în timp ce regiunile au competenţă teritorială.

Comunitatea flamandă şi regiunea sunt co-extensive şi au un aparat executiv şi legislativ comun, în timp ce comunitatea franceză şi regiunea valonă au structuri guvernamentale diferite.

În Belgia, regele este învestit cu autoritatea executivă naţională, care acţionează prin intermediul unui cabinet de miniştri.

La nivel naţional, puterea legislativă este exercitată colectiv de către cabinet şi de parlamentul bicameral - Camera Reprezentanţilor şi Senat.

Cele trei consilii comunitare au autoritate asupra problemelor culturale, de învăţământ, a cooperării dintre comunităţi, cooperare culturală internaţională. Decretele adoptate de consiliile de cultură intră în vigoare în cadrul respectivelor regiuni lingvistice şi se aplică instituţiilor din Bruxelles ale căror activităţi sau organizaţii sunt de asemenea factură încât ele "trebuie să fie considerate ca aparţinând în mod exclusiv unei comunităţi sau alteia".

Puterile instituţiilor regionale teritoriale sunt desemnate prin lege şi include probleme de mediu, planificare, construcţii de locuinţe şi politică regională economică de energie şi de locuri de muncă. Autorităţile comunale şi regionale au puteri limitate în ceea ce priveşte taxele.

În 1983 s-a creat o Curte de Arbitraj care urma să-şi exercite puterea juridică în cazul unor conflicte legate de legile comunale, regionale sau naţionale, cu toate că amendamentele la Constituţie autorizau o viitoare lege care să guverneze componenţa şi aparatul legislativ al Curţii.

Legea federală nu prevalează asupra decretelor regionale sau comunale necorespunzătoare, cu condiţia ca aceasta din urmă să fie de competenţa Constituţiei şi a legilor organice. În majoritatea procedurilor legale se foloseşte o singură limbă, deşi pârâtul într-un caz civil şi acuzatul în cazul unui proces penal au dreptul de a depune mărturie în limba aleasă de ei, indiferent de limba folosită în procedura penală.

Puterea fiecărei regiuni în domeniul afacerilor externe este proporţională cu forţa sa pe plan intern. Regiunile pot participa la contracte internaţionale cu state străine în ceea ce priveşte schimburile culturale.

Prin revizuirile din 1970 ale Constituţiei, Belgia a fost calificată drept un stat comunitar; totuşi, gradul de autonomie rezervat comunităţilor lingvistice era foarte limitat.

În ceea ce priveşte cultura, învăţământul şi limba, toate cele trei grupuri culturale identificate în Constituţie se bucură de o autoritate egală. Belgia se află în plin proces de transformare într-un stat federal.

În ciuda tensiunilor şi a conflictelor continue legate de statutul oraşului Bruxelles nu au existat apeluri serioase pentru divizarea pe criterii lingvistice. În general, poziţiile externe ale celor două părţi au fost respinse de alegători, iar partidele pur lingvistice nu au primit mai mult de 22% din votul total. Se pare că s-a ajuns la un compromis acceptabil, chiar dacă destul de neclar, iar complexele diferenţe politice şi sociale care caracterizează societatea belgiană nu au fost înlocuite de cele bazate pe etnicitate în limbă.

Cu toate acestea semnificaţia problemelor legate de limba şi cultură în viaţa politică belgiană evidenţiază marile dificultăţi întâmpinate în rezolvarea lor, atât din punct de vedere sentimental, cât şi din punct de vedere tehnic.

Elveţia

În 1848, vechea Confederaţie elveţiană era, în esenţă, constituită dintr-o serie de alianţe între 13 state suverane, legate prin dorinţa comună de securitate. Din cele 13 cantoane, 6 erau democraţii pure, 4 reprezentau aristocraţii urbane, iar 3 erau oligarhii comerciale. Dieta, o adunare periodică a reprezentanţilor celor 13 cantoane era singurul organism de coordonare a activităţilor Confederaţiei. Deciziile care ajungeau la Dietă trebuiau să fie unanime şi ratificate de guvernele membre. În acest mod, nu exista nici un guvern central care să ia decizii de angajare. Mai mult, Dieta nu avea nici o autoritate în ceea ce priveşte problemele de cetăţenie, bani şi taxe.

Constituţia din 1848 a fost considerată ca un compromis între partizanii unitarismului şi cei ai particularismului şi, în vreme ce ea a fost deplin admirată de observatorii străini, a fost criticată atât de conservatori, cât şi de radicalii democraţi elveţieni. După adoptarea constituţiilor cantonale, tendinţele pro-unitare şi pro-democratice au crescut în Elveţia. O revizuire importantă a Constituţiei din 1848, care ar fi centralizat armata şi ar fi unificat legislaţia civilă şi penală, a fost propusă şi ratificată prin referendumul din 1874, iar această Constituţie este şi acum în vigoare.

Constituţia din 1874 a menţinut structura federală a Elveţiei, corpul legislativ bicameral şi executivul colegial, dar pe de altă parte a întărit puterea guvernului federal central faţă de cantoane. Confederaţia a câştigat noi puteri în ce priveşte armata, căile ferate, privatizarea, vânătoarea şi pescuitul, apele şi pădurile, protecţia muncitorilor din fabrici, valuta, sistemul de măsuri şi greutăţi, starea civilă, fiind însă lipsită de drepturi politice; a fost extins dreptul de vot; s-a introdus, de asemenea, posibilitatea unor opţiuni de referendum.

Puterea guvernului central elveţian a continuat să crească, în acelaşi mod în care guvernul SUA şi-a asumat un rol tot mai mare în problemele naţionale. Amendamentele recente garantează guvernului federal elveţian dreptul de a promulga legi în scopul eliminării şomajului, pentru protecţia familiei şi pentru asigurarea securităţii sociale - puteri care nu erau stipulate ca fiind de competenţa guvernului federal în Constituţiile din 1874 şi 1848.

Elveţia este astăzi mai mult o federaţie decât un stat unitar. Cantoanele deţin toate drepturile guvernamentale care nu sunt stipulate prin Constituţie ca fiind de competenţa guvernului federal, iar cantonul rămâne baza organizării partidelor politice. Cantoanele îşi asumă întreaga responsabilitate în ceea ce priveşte probleme cum ar fi lucrările publice, educaţie, sănătate, salubritate, menţinerea ordinii publice şi respectarea legilor, executarea şi administrarea legilor federale.

Cantoanele deţin puteri "defensive" prin care pot controla creşterea numărului membrilor guvernului federal, inclusiv reprezentarea egală în Camera superioară a legislativului, precum şi iniţiativa şi referendumul. Guvernul cantonal rămâne forţa activă în viaţa publică a majorităţii cetăţenilor elveţieni.

Puterea executivă federală este acordată unui executiv colegial - Consiliul Federal - format din 7 persoane, ai cărui membri sunt numiţi de Adunarea Federală pentru o perioadă de 3 ani; fiecare canton poate avea un singur reprezentant în Adunarea Federală. Preşedintele Uniunii, care este şi conducătorul statului şi deţine funcţia de preşedinte al Consiliului, este ales de către Adunarea Federală în fiecare an dintre membrii Consiliului.

Consiliul Federal răspunde de administrarea şi respectarea Constituţiei şi a legilor şi reglementărilor federale, precum şi de sentinţele Tribunalului Federal; poate emite ordine administrative, poate iniţia legi către Adunarea Federală, poate încheia tratate în străinătate şi răspunde de apărare, de păstrarea ordinii publice în cadrul Confederaţiei, precum şi de fondurile Confederaţiei. Art.5 al Constituţiei prevedea: "Uniunea garantează cantoanelor teritoriile, suveranitatea … Constituţiilor lor, libertatea şi drepturile omului, drepturile constituţionale ale cetăţenilor, precum şi drepturile şi puterile cu care poporul a învestit autorităţile". Art.16 autoriza guvernul federal să ia orice măsură pentru a apăra aceste garanţii. În diverse situaţii s-a făcut uz de autoritate; de exemplu, atunci când trupele federale guvernamentale au înăbuşit o insurecţie în Ticino (1890), care a înlăturat guvernul cantonal. Armata federală era compusă din contingente cantonale, bazate pe populaţie. Cantoanele nu puteau menţine o armată permanentă mai mare de 300 de escadroane fără a avea aprobarea federală, restricţia nu se aplică forţelor cantonale de poliţie.

Conducerea afacerilor externe a fost încredinţată în mod expres guvernului federal, iar art.7 interzice "alianţe speciale şi tratate cu caracter politic între cantoane". Alte puteri legate de afacerile externe cu care este învestit guvernul confederaţiei include dreptul de a declara război şi de a încheia pace şi tratate, în special cele legate de taxe vamale şi comerţ.

Convenţiile cantonale în probleme de legislaţie şi justiţie sau administraţie au fost autorizate şi au fost folosite pentru a permite cooperări mixte în anumite domenii, cum ar fi exploatarea resurselor de apă, menţinerea programelor de sănătate publică, precum şi coordonarea activităţilor politice. Un canton poate, de asemenea, să încheie acorduri cu o putere străină cu privire la "economie, bună vecinătate şi poliţie". Cu toate acestea, orice înţelegere de acest gen trebuie să fie supusă atenţiei autorităţii federale care poate interzice executarea lor dacă se consideră că acordul este în detrimentul Uniunii sau al drepturilor celorlalte cantoane.

Adunarea Federală este bicamerală, similară cu cea a SUA: Consiliul Naţional este format din reprezentanţi ai populaţiei, fiecare canton având cel puţin un reprezentant; Consiliul de Stat era format din doi reprezentanţi ai fiecărui canton şi câte unul din fiecare jumătate de canton. Prin Constituţia din 1874, cantoanelor li s-a acordat o autoritate principală asupra sănătăţii şi salubrităţii lucrărilor publice, educaţiei şi menţinerii legii şi ordinii, în timp ce prin Constituţia din 1848 ele aveau exclusivitate doar asupra sănătăţii, salubrităţii şi educaţiei.

În pofida puterilor restrânse deţinute de cantoane şi a suveranităţii lor, Constituţia elveţiană din 1848 acorda puteri destul de moderate guvernului federal în multe probleme, care ar putea fi considerate de importanţă "naţională".

În competenţa exclusivă a cantoanelor putem enumera: învăţământul, sănătatea şi asistenţa socială, aparatul poliţienesc local, legile privind criminalitatea, protecţia şi exploatarea resurselor naturale şi în general tot ce se referă la problemele culturale şi sociale, inclusiv reglementarea statutului social şi personal.

Elveţia este privită drept un model în tratamentul minorităţilor şi limbilor indigene.

Teritoriul elveţian se întinde pe ariile a patru limbi: franceză şi franco-provensală, italiană, retoromană şi germană. Contrar a ceea ce mulţi din afara Elveţiei cred, această diversitate lingvistică nu înseamnă deloc că elveţienii ar fi multilingvi. Majoritatea populaţiei are încă o limbă străină.

Instituţiile în plan federal sunt reprezentate de Parlamentul federal, Executiv şi Tribunalul federal (Curtea Supremă). Parlamentul federal se compune din două Camere cu puteri asemănătoare. Puterea executivă este exercitată de Consiliul federal. În plan cantonal, marea majoritate a regiunilor nu au o limbă oficială. Trei dintre cantoane sunt bilingve (Berna, Friburg şi Valoss) şi unul este trilingv (Grison).

Franţa

Regiunile au fost transformate în colectivităţi teritoriale, prin legea din 2 martie 1982, începând cu primele alegeri prin sufragiu universal direct ale consiliilor regionale, care au avut loc în martie 1986.

Această reformă se înscrie în cadrul unei reforme de ansamblu a sistemului francez de administraţie teritorială, punct final, în favoarea alternativei politice, a unei îndelungate contestări a excesivei centralizări.

Revendicarea regională reapărută în anii ’60 reprezintă expresia cea mai remarcabilă a contestaţiei la care generalul De Gaulle încercase să răspundă, supunând crearea regiunilor, ca noi colectivităţi teritoriale, referendumului din aprilie 1969, care a eşuat din motive politice, în mare măsură independente de problema în chestiune.

Regiunile franceze constituie o instituţie originală, care se înscrie în principiile şi continuitatea Republicii unitare; experienţa descentralistă începută în 1992, a demonstrat că temerile celor care vedeau în ea o ameninţare la adresa unităţii naţionale erau lipsite de fundament, însă ea a modificat în mod profund funcţionarea sistemului politico-administrativ francez.

În timp ce federalismul şi regionalismul rămân incompatibile cu Constituţia franceză, regiunile au dobândit un rol important într-un anume număr de domenii strategice, cum ar fi învăţământ şi amenajarea teritoriului cu o autonomie de decizie şi o marjă de natură financiară care reprezintă actori determinanţi ai politicilor publice. Descentralizarea regională franceză apare azi ca un nou model, alternativ la federalism şi regionalism.

Pentru a putea aprecia specificitatea regiunilor franceze, este bine să reamintim cadrul constituţional în care ele se înscriu şi care garantează, în acelaşi timp, indivizibilitatea Republicii şi principiul liberei administraţii a colectivităţilor teritoriale.

Originea regiunilor franceze explică faptul că ele s-au putut integra atât de uşor în cadrul statului unitar, ocupând aici un rol important. 

Regiunile franceze nu reprezintă expresia particularismelor regionale care ar fi dat naştere revendicării unei autonomii politice.

În istoria politică, federalismul sau regionalismul au fost susţinute de curente care erau opuse din diferite motive. Proudhon opunea federalismul integral al atelierelor şi comunelor, suveranităţii naţionale provenite din Revoluţia franceză, capitalismului; federalismul s-ar fi născut din distrugerea statului prin revolta muncitorească. Regionalismul tradiţionalist al lui Ch.Maurras opunea “comunităţile naturale” “vidului social imens” pe care l-ar fi creat Revoluţia.

Regiunile au apărut pentru a răspunde marilor politici de amenajare a teritoriului statului. Este vorba despre circumscripţiile funcţionale, aşa cum sunt departamentele, încă crearea lor de către Adunarea Naţională Constituantă din decembrie 1789, şi nu de circumscripţii “identitare", chiar dacă unele dintre ele corespund, într-o anumită măsură, regiunilor tradiţionale.

Prima expresie administrativă a regiunii a constituit-o instituţia prefectului regiunii; printr-un decret la 14 martie 1964, sprijinit de misiunea economică regională, de conferinţa administrativă regională, compusă şefii serviciilor externe şi din prefecţii numiţi în regiune şi dintr-o instanţă consultativă alcătuită din reprezentanţii colectivităţilor locale şi din organizaţii profesionale. Singura modificare adusă ca urmare a acestei împărţiri a regiunilor a fost separarea Corsicii de regiunea Provence – Coasta de Azur.

Principiul indivizibilităţii Republicii este de origine revoluţionară; el figura chiar şi în Constituţia din 1791, precedând astfel proclamarea Republicii. El a fost reafirmat în Convenţia naţională din 25 septembrie 1792. Astăzi se recunoaşte dubla semnificaţie: interzice orice dezmembrare a Republicii şi limitează integrarea Republicii într-o organizaţie internaţională.

Indivizibilitatea Republicii se aplică subiectului suveranităţii; art.2 alin.1 care îl exprimă trebuie citit împreună cu art.3, conform căruia “suveranitatea naţională aparţine poporului” (alin.1) şi “nici o parte a poporului sau individ nu îşi poate atribui exerciţiul acesteia”. Acest lucru înseamnă că numai poporul francez, în totalitatea sa, este subiectul suveranităţii; cetăţenii unei colectivităţi teritoriale a Republicii, luaţi separat, nu pot niciodată “să îşi atribuie exerciţiul suveranităţii”. Într-un stat federal, suveranitatea se exercită în cadrul statelor federate. Atunci când Constituţia vizează protecţia integrităţii teritoriului, ca în art.16, în care “o ameninţare gravă şi imediată” împotriva integrităţii teritoriului, dar nu împotriva indivizibilităţii Republicii, figurează printre motivele care ar putea să justifice recurgerea de către Preşedinte la puterile sale excepţionale.

Principiul indivizibilităţii statului nu poate, prin natura sa, să sufere excepţii, de vreme ce Constituţia prevede ea însăşi posibilitatea cedării de teritorii, cu consimţământul populaţiei, cât şi posibilitatea pentru un teritoriu de dincolo de mare de a deveni un stat independent.

Consiliul constituţional veghează la respectarea principiului indivizibilităţii Republicii de către legislator şi îşi face din aceasta un principiu distinct de principiul integrităţii teritoriului.

Decizia privind statutul Corsicii face referire la faptul că “poporul corsican, componentă a poporului francez” îi sunt respectate de către Republică “drepturile la păstrarea identităţii sale culturale şi la apărarea intereselor sale economice şi sociale specifice, în respectul unităţii naţionale”.

Consiliul constituţional declară, referindu-se la art.2 al Constituţiei, că menţiunea făcută de legislativ “popor corsican” este contrară Constituţiei, care nu recunoaşte decât poporul francez, fără deosebire de origine, rasă sau religie. Refuzul Consiliului Constituţional ca legislativul să recunoască componente în teritoriul poporului francez şi să atribuie în mod colectiv drepturi proprii interzice, în lipsa unei revizuiri formale a Constituţiei, orice evoluţie a Republicii spre o formă de stat compusă. Se poate spune că orice angajament comunitar care tinde să stabilească o formă sau alta a Europei regiunilor este contrar Constituţiei franceze. Regionalizarea franceză trebuie să se înscrie în cadrul descentralizării administrative şi ea nu poate pune în discuţie natura juridică a statului.

Modelelor federalismului şi regionalismului, ale căror exemple sunt Germania şi Spania, Franţa îl opunea pe cel al descentralizării regionale, care se poate defini ca extinderea la nivel regional a descentralizării teritoriale în cadrul statului unitar.

Regimul descentralizării a fost el însuşi modificat într-un sens favorabil autonomiei locale, prin reforma începută în 1982. Regiunile dispun de o competenţă materială largă, însă de o competenţă normativă redusă. Bugetele lor sunt reduse în raport cu cele ale comunelor şi departamentelor, dar regiunile au o mare stăpânire a resurselor lor şi o mai mare libertate în folosirea acestora, mai ales pentru că natura competenţelor lor le lasă o mai mare libertate de manevră financiară şi le permite să disponibilizeze o capacitate de investiţii importantă.

Regiunile au devenit actori politici autonomi, chiar dacă ele pot suferi arbitraje guvernamentale contrare dorinţei lor, ele sunt capabile să formuleze şi să pună în aplicare politici publice.

Regiunile sunt colectivităţi teritoriale. Ele sunt administrate de un consiliu regional ales prin vot universal direct. Ele reprezintă o nouă colectivitate teritorială creată prin lege, pe baza art.72 din Constituţie; acest lucru înseamnă că regiunilor nu le este garantată existenţa prin Constituţie aşa cum este cea a comunelor sau departamentelor.

Organizate în colectivităţi teritoriale, regiunile au fost dotate cu instituţii concepute după modelul comunelor şi departamentelor; ele beneficiază de sprijinul liberei administraţii şi nu pot exercita tutela asupra unei alte colectivităţi teritoriale.

Fiind o colectivitate teritorială ca şi comuna şi departamentele, regiunea beneficiază de principiul liberei administraţii, garantat de art.72 din Constituţie. Autonomia regională este garantată prin acest principiu, care poate fi definit astfel:

· legea este singura care poate impune noi obligaţii colectivităţilor teritoriale;

· judecătorul controlează respectarea principiilor liberei administraţii de către legislativ şi, în particular, acele obligaţii care trebuie definite cu precizie, care nu trebuie să încalce competenţa colectivităţilor teritoriale;

· regulile stabilite de lege nu ar trebui să aibă ca efect restrângerea resurselor financiare ale colectivităţilor teritoriale până la punctul de a le împiedica libera administrare şi o resursă fiscală nu ar putea fi imprimată fără o compensaţie.

Principiul liberei administrări implică autonomia deciziei, existenţa unei sfere proprii de competenţă şi autonomia financiară garantată prin resurse fiscale eficiente.

Toate colectivităţile cu acelaşi statut constitutiv; nu există nici o întâietate asupra departamentelor sau comunelor, nu există nici o ierarhie între ele.

Legea din 7 ianuarie 1983 precizează că competenţele transferate comunelor, departamentelor şi regiunilor nu autorizează nici una dintre acestea să exercite sau să stabilească tutela asupra alteia. Legea din 6 februarie 1992 a completat acest text precizând că atribuirea sau refuzul unui ajutor financiar unei alte colectivităţi locale " nu poate avea ca efect stabilirea sau exercitarea unei tutele". Descentralizarea regională pare a avea un mare respect faţă de autonomia locală, dar ea nu permite regiunii să-şi stabilească primatul ca eşalon intermediar între stat şi nivelul local. Această consecinţă este compatibilă cu concepţia franceză a statului unitar, dar în spatele acestora există o alegere politică neexplicată: în momentul instituirii regiunii în colectivitate teritorială s-a refuzat alegerea între departament şi regiune, departamentul devenind, în termeni bugetari şi consecinţe juridice, "mare câştigător al reformei descentralizării".

Carta descentralizării a consacrat numirea nivelului departamental ca "eşalonul punerii în aplicare a politicilor naţionale şi comunitare". Statul este plasat în poziţie de arbitru între colectivităţile teritoriale. Legea orientară pentru dezvoltarea teritoriului adăuga că statul "are responsabilitatea definirii şi coerenţei politicii de amenajare şi dezvoltare a teritoriului. El asigură coordonarea acestei politici prin politica regională comunitară.

Regiunile au o competenţă materială largă, dar o competenţă normativă limitată. Această slăbiciune nu le prejudiciază autonomia, dar le afectează impactul intervenţiei în perimetrul regional, totuşi este compensată într-o anumită măsură prin multiplicarea instrumentelor de planificare, prin capacitatea de investiţie şi prin recurgerea la instrumente contractuale.

Competenţele atribuite prin lege regiunii se referă la: dezvoltarea economică şi amenajarea teritoriului, posibilitatea de a acorda ajutoare întreprinderilor sau participarea la finanţarea echipamentelor colective prezentând un interes regional direct, formarea profesională, dezvoltarea turistică regională, participarea la politica de eliminare a deşeurilor.

Prin statut şi prin instituţii, prin competenţe şi natura resurselor, regiunile au devenit actori politici autonomi, capabili să pună în aplicare politici regionale. Cu toate acestea, numărul şi obiectul domeniilor de competenţă ce le revin, ca şi importanţa dobândită prin relaţiile de tip contractual cu statul, pun sub semnul întrebării existenţa politicilor regionale şi rolul regiunilor în producerea politicilor regionale.

În viziunea lui F.Raugeon, pentru a se vorbi de politici regionale trebuie să se constate existenţa unor programe de acţiune conduse de aleşii regionali comportând măsuri concrete şi coercitive şi urmărind să atingă obiective desemnate.

Această diferenţă restrictivă răspunde necesităţii de a nu se lăsa prinşi de discursuri care afirmă politici regionale în mai multe domenii, fără să le fie reportate mai mult decât destinări de credite.

Relaţiile dintre stat şi regiune sunt analizate în cadrul contractului dintre acestea două. Regiunile au devenit un instrument al politicii de amenajare teritorială; statul fixează domeniile ce pot fi contractate, în funcţie de politica sa proprie şi fixează plafoanele de finanţare ce nu trebuie deplasate în negocierile cu preşedinţii consiliilor regionale.

Experienţa franceză în descentralizarea regională a schimbat profund sistemul francez de administraţie teritorială, precum şi condiţiile de amenajare teritorială.

Regiunile franceze beneficiază de o mai mare libertate în politicile publice pe care decid să le pună în aplicare, prin lărgirea competenţelor lor materiale, stăpânirea resurselor şi orientarea cheltuielilor, mai ales pentru amenajarea şi echiparea teritoriului.

Modelul descentralizării regionale, pe care experienţa acestor ultimi cincisprezece ani permite să-l concepem, este foarte diferit de modelul statului federal sau de modelul statului regional, în variantele sale spaniolă şi italiană. Modelul francez de descentralizare regionale are anumite implicaţii în ceea ce priveşte devenirea Uniunii Europene. El exclude orice evoluţie spre o "Europă a regiunilor", incompatibilă cu principiul unităţii Republicii pe care se bazează concepţia franceză a statului-naţiune. Transformarea comitetului regiunilor ca organ deliberativ care ar fi avut într-un fel sau altul un drept de co-decizie în anumite treburi comunitare, ar fi împotriva Constituţiei.

Modelul francez de descentralizare regională susţine o Uniune Europeană care să rămână o asociaţie de state. În acest sens el constituie un factor de stabilitate în Europa: în interiorul Uniunii Europene, unde constituie contraponderea faţă de tendinţele centrifuge ce afectează anumite state, şi la frontiera Uniunii Europene , în statele chemate la semnare şi care sunt în căutarea unor căi pentru o descentralizare necesară, care să garanteze însă unitatea statului. Pentru acestea, experienţa franceză le arată că este posibilă instituirea unui regim care acordă regiunilor o largă autonomie de decizie şi acţiune, fără să comporte riscurile care s-ar putea naşte din federalism sau regionalism.

Germania

Landurile au fost create în 1945 prin decret de către puterile ocupante. Crearea Landurilor a fost determinată de tradiţia istorică şi culturală sau de criteriile economice.

Legea fundamentală (Grundgesetz) din 23 mai 1949 a pus bazele ordinii juridice şi politice a Republicii Federale Germania. Structurile guvernamentale şi administrative sunt reglementate de Constituţie, iar principiile ce caracterizează organizarea Republicii Federale se referă la principiul federalismului în ceea ce priveşte Landurile, care sunt membri independenţi ai Federaţiei; autonomia locală, care guvernează drepturile colectivităţilor locale şi principiul separării puterilor, puterea executivă şi cea judecătorească, urmând a fi exercitată de organe specifice.

Federalismul şi autonomia locală sunt elemente constitutive ale Legii fundamentale. Federalismul permite executarea, în condiţii de independenţă, a serviciilor publice de către entităţile regionale.

Structura federală se traduce printr-o organizare statală şi administrativă care comportă multiple valenţe.

Din 1993, organizarea administrativă a Republicii federale comportă 5 nivele:

· primul nivel - federaţia;

· al doilea nivel - Landurile (16);

· al treilea nivel - circumscripţiile administrative (32);

· al patrulea nivel - districtele + 117 oraşe (426);

· al cincilea nivel - colectivităţile locale (16.068).

Cu titlu de exemplu, Rhenania de Nord - Westfalia este un land al RFG care are 5 circumscripţii administrative; circumscripţia Düsseldorf cuprinde 10 oraşe şi 5 districte; districtul Neuss cuprinde 8 colectivităţi teritoriale.

"Regiunea" este un termen ce nu a fost folosit în Legea fundamentală a Republicii federale şi aceasta deoarece la nivelul Uniunii Europene sau Consiliului Europei "Landul" este considerat ca fiind entitatea regională.

Germania, fosta RFG, a fost mult timp un veritabil stat federal al Comunităţii Europene. Împărţirea fostei RFG în 11 Landuri datează din 23 mai 1949, data la care a fost promulgată Legea fundamentală.

Cele 5 Landuri ale fostei RDG au fost abolite în 1952. După unificarea din 3 octombrie 1990, ele au fost restabilite şi integrate în RFG şi în Comunitatea Europeană. Cele trei nivele de autoritate constituţionale sunt: guvernul federal, Landurile, statele regionale, comunele (Gemeiden), iar arondismentele (Kreise) ca autorităţi locale.

Legea fundamentală a RFG garantează autonomia comunelor. Organizarea colectivităţilor locale ţine de legislaţia landurilor, ceea ce explică marea diversitate a structurilor locale; Legea fundamentală garantează comunelor dreptul de a soluţiona, sub propria responsabilitate şi în cadrul legilor, toate problemele comunităţii locale.

Kreise (arondismentele) şi Gemeinden (comunele) dispun de numeroase puteri, care nu le aparţin decât lor şi care sunt consacrate prin textele constituţionale ale Landurilor, sub controlul Curţii Constituţionale Federale. Comunele pot să intervină în momentul elaborării textelor susceptibile de a schimba statutul, în special în materie financiară.

Articolul 79 alin.3 prevede că orice revizuire a prezentei Legi fundamentale, care ar atinge organizarea Federaţiei în Land sau principiul participării Landurilor la legislaţie este interzisă.

Gemeiden şi Kreise îşi exercită competenţa sub propria autoritate. Landurile exercită tutela comunelor şi grupărilor acestora, precum şi asupra aglomerărilor zonale, în condiţiile definite în legislaţia fiecărui land.

Controlul legislaţiei actelor comunei, numit "control statal general", poate conduce la anularea unei decizii sau chiar la dizolvarea organului ales. Specificităţile organizării teritoriale germane reies din faptul că Bundesrat-ul este organul de reprezentare a Landului la nivel federal. Art.50 din Legea fundamentală prevede că "Landurile participă la legislaţia şi administraţia Federaţiei prin intermediul Bundesrat-ului". Această a doua Cameră este o instituţie originală şi este compusă din membrii guvernelor Landurilor, care sunt legaţi prin mandat imperativ şi exprimă astfel, în mod direct, voinţa executivului Landului pe care îl reprezintă. Nu există ierarhie între Gemeiden şi Kreise.

Guvernele locale sunt constituite după legea fiecărui land. Organul ales al comunei este consiliul municipal (Gemeinderat sau Staadtrat). Primarul (Burgermeister Verfassung) predomină în Rhenania - Palatinat, în districtele rurale din Messe Schleswig - Holstein şi în Baden - Wurtemberg; primarul poate fi ales direct de către populaţie (în Bavaria, Baden - Wurtemberg) sau poate fi funcţionar cu titlu benevol (Saxonia inferioară).

Kreise şi Gemeiden dispun de o serie de puteri exclusive şi îndeplinesc pe lângă acestea anumite funcţii delegate de stat. Comunele se bucură de deplinătatea competenţelor; ele se pot ocupa de toate problemele colectivităţii locale atunci când legea nu sustrage autonomia locală în anumite domenii. Constituţia nu atribuie o competenţă la fel de generală Kreis-ului, ale cărui sarcini trebuie mai întâi definite de legiuitor (în principiu, legiuitorul Landului).

Este important să se facă distincţia între serviciile obligatorii şi cele neobligatorii. Toate activităţile trebuie să asigure serviciile obligatorii şi să se bucure de o independenţă considerabilă în ceea ce priveşte modul de a o face. Ele sunt libere în ceea ce priveşte executarea sarcinilor. În Germania se aplică principiul autonomiei locale şi cel al autonomiei de organizare, garantate prin Constituţia federală şi cea a statelor federale.

Landurile şi-au definit organe de cooperare, de formă şi putere, în funcţie de legislaţia fiecăruia dintre ele. Aceste grupuri ale administraţiei intercomunale, ce reunesc comune vecine în general de mică importanţă, posedă autonomie administrativă. Comunele le transferă o parte din competenţe.

Kreise este conceput ca un cadru de cooperare intercomunală, au un triplu rol în privinţa comunelor pe care le administrează:

· controlează misiunile încredinţate comunelor pentru executarea legilor Landului;

· constituie adunări în care se ţes legături politice şi personale între aleşi;

· exercită sarcinile ce depăşesc teritoriul sau capacităţile fiecărei comune (transportul în comun).

Federalismul german se bazează pe colaborare şi solidaritate. Procentajul cheltuielilor locale reprezintă 22% din ansamblul cheltuielilor publice. În cadrul autonomiei bugetare, comunele sunt responsabile de punerea la dispoziţie şi folosirea acestor mijloace.

Fiscalitatea proprie a comunei se prezintă astfel: 50% din încasările fiscale provin din impozite reale (taxa funciară şi taxa profesională); impozitele locale sunt realizate din impozitul funciar şi impozitul pe întreprinderile industriale şi comerciale. Comunele dispun de propriile lor servicii fiscale; aceste servicii fiscale fixează impozitele, în parte, pe baza valorilor prealabil stabilite de administraţia financiară şi le percepe.

Tradiţia germană este rezultatul unei divizări statale multiseculare şi a unei unificări tardive, construite în funcţie de particularităţile regionale şi locale. Modelul german este de natură federală. Acest model se regăseşte, cu anumite particularităţi naţionale, în afară de Germania, în Austria şi Elveţia.

Federalismul reprezintă elementul constitutiv al vieţii politice şi administrative: Landurile germane preexistă statului, la fel cum şi cantoanele preexistă Confederaţiei, constituţiile acestor state garantând autonomia colectivităţilor provinciale, care dispun şi de competenţă legislativă în materie de drept comun.

Autonomia Landurilor se completează cu participarea acestora la procesul de luare a deciziilor la nivel federal, dispunând de puterea de a-şi desemna reprezentanţi în cadrul Bundesrat-ului, fapt ce-i permite dreptul de veto în materie legislativă, dar care le obligă să transpună în practică legile federale la nivelul administraţiilor proprii şi a administraţiilor locale subordonate: arondismente (Kreise) şi comune (Gemeiden).

Grecia

Legislaţia greacă consideră a fi un organ descentralizat acela ce este persoană juridică şi aparţine statului - în sens restrâns - fără a fi organ central.

Principiul descentralizării este definit în art.101 alin.3 din Constituţie: "Organele de stat regionale deţin competenţa generală în soluţionarea problemelor regiunilor lor. Autorităţile administrative centrale au, pe lângă competenţele lor speciale, acelea de direcţionare generală şi sunt răspunzătoare de coordonarea şi controlul organelor regionale".

Forme organizatorice mai vechi în administraţia descentralizată grecească: prefectura (Nomos) şi provincia.

Împărţirea Greciei în 53 de unităţi administrative descentralizate cunoaşte o îndelungată tradiţie, ce-şi are rădăcinile în Ordonanţa regenţei germane din 6.04.1833.

Modelul folosit a fost de origine franceză, dar spre deosebire de instituţia franceză, în concepţia grecilor prefectura nu avea personalitate juridică.

Până în 1994 a fost desemnat, pentru fiecare dintre cele 53 de prefecturi, un diriguitor de prefectură, a cărui competenţă nu era rezultanta unui vot naţional propriu-zis, ci era învestit mai mult de către guvernatorul aflat în acel moment la conducere, din dispoziţia preşedintelui statului.

Legea 2218/1994 a schimbat radical această instituţie. În această lege sunt reglementate detaliat competenţele organismelor autoguvernabile. Organele abilitate ale prefecturilor sunt: conducătorul prefecturii, consiliul prefecturii şi comitetul prefecturii. Astfel, pe lângă "oraşe" şi "comune", care constituie tradiţional autoadministrările de gradul I, avem şi autoadministrări de gradul II, şi până în 1994, constituiau forme organizatorice tipice ale autoadministraţiei descentralizate. În această lege, sunt reglementate detaliat multe dintre competenţele celor trei organe de autoguvernare de gradul II.

Crearea unităţii administrative descentralizate supraregionale, care să cuprindă mai multe prefecturi, reprezintă o concepţie relativ veche a legislativului grec, concepţie ce-şi are originea în necesităţile de reorganizare a teritoriilor eliberate în urma războaielor balcanice din 1912-1913. Istoria acestui tip de organizare teritorială va fi marcată de două tentative eşuate, exprimate printr-un torent de reglementări şi de modificări aferente, care vor avea ca urmare, în fond, demolarea în două rânduri a acestor instituţii.

Nici schema organizatorică a "administraţiei generale" (1913-1955) şi, cu atât mai puţin, asemănătoarea "administraţie regională", care a fost dezvoltată în perioada dictaturii, n-au putu funcţiona ca liant între prefectură şi autorităţile centrale. În optica actuală, insuccesul acestei întreprinderi poate fi clarificat relativ uşor. În timp ce la începutul dezvoltării istorice a acestei forme de organizare competenţele şefului unităţii supraregionale au fost stipulate prin enumerare, pe parcursul timpului au intrat în vigoare reglementări care au introdus principiul universalităţii.

Noua Lege nr.2218/1994 descrie regiunea ca o unitate administrativă descentralizată, instituie trei organe regionale: secretar general al regiunii, Consiliul regional şi casieria regională. Reglementările privind noul organism instituit, şi anume acela al casieriei regionale, au intrat în funcţiune la 1 mai 1995.

Cât de performantă va fi schema de organizare a noii legi este greu de prevăzut în momentul de faţă. Dezvoltarea istorică a instituţiei regiunii arată că îmbinarea activităţii preşedintelui de regiune cu cea a prefecturii a jucat întotdeauna un rol important. Din punct de vedere politic, nu sunt excluse viitoare fricţiuni între cele două organe, mai cu seamă în cazul în care secretarul general şi conducătorul Nomosului pot proveni din tabere politice radical opuse. Gradul de înfăptuire a schimbării fundamentale în tradiţionala şi monocentrica schemă organizaţională, la care ţintea noua lege, pune la încercare maturitatea politică şi conduita morală a administraţiei greceşti.

Italia

Problema regională italiană este una triplă. Trebuie să facem distincţia între politici regionale, regiuni şi regionalism/federalism.

În ceea ce priveşte “regiunea”, principala problemă în perioada unificării a fost dacă să se introducă un sistem administrativ centralizat sau unul descentralizat.

În ceea ce priveşte regionalismul/federalismul ca şi curent de opinie capabil să influenţeze politica partidelor, la vremea “Risorgimento”-ului problema a fost cum să se reconcilieze şi să se integreze mai bine poporul şi cultura atât de numeroase şi de diferite. Astfel, ţara pare să fie divizată în trei blocuri interregionale: Nordul, Centrul şi Sudul.

În ceea ce priveşte “politicile regionale” şi dezvoltarea regională, la începutul secolului problema era cum să se realizeze distribuirea resurselor în favoarea regiunilor mai sărace şi mai slab dezvoltate ale Italiei, respectiv Sudul.

Descentralizarea administrativă a fost luată în considerare la sfârşitul celui de-al doilea război mondial. Unul din motivele acestei reconsiderări a fost părerea unanim împărtăşită că ascensiunea fascismului fusese facilitată de caracterul centralist al statului liberal italian şi că o împărţire mai echilibrată ar putea preveni revenirea la soluţia anterioară.

Climatul reformator a fost un alt motiv pentru descentralizare şi avea drept obiectiv reconstrucţia sistemului politic într-o nouă lume democratică şi nu remodelat potrivit unor instituţii liberale anterioare perioadei fasciste. În pofida acestor aspiraţii comune ale partidelor antifasciste, nu a existat o convergenţă în problema autonomiei regionale.

Rezultatul final a fost acela că în Constituţia italiană, elaborată în 1947 şi intrată în vigoare la 1 ianuarie 1948, regiunile au fost definite ca entităţi administrative deţinând puteri legislative limitate într-o serie de domenii, precum politic, asistenţă sanitară, planificarea urbană, turismul, lucrările publice, agricultura şi fondul forestier.

Regiunilor le-a fost refuzată responsabilitatea legislativă “primară”, adică autoritatea de a legifera independent de stat şi le-a fost atribuită doar responsabilitatea legislativă subsidiară – de a formula iniţiative legislative, fie complementare, fie în cadrul deja existent al legislaţiei naţionale. Constituţia stabilea 20 de regiuni, din care 5 urmau să se bucure de “autonomie specială”, iar celelalte 15 de “autonomie obişnuită”.

Statutele celor 5 regiuni speciale au fost adoptate în două etape. Prima etapă a cuprins 4 regiuni - Sicilia, Sardinia, Valle d’Aosta şi Trentino Alto Adige -, iar statutele au fost aprobate în 1948; în faza a doua, s-a discutat situaţia regiunii Friulli – Veneţia Giulia, Statutul fiind aprobat în 1963.

Regiunile “obişnuite” au trebuit să aştepte până în anii ’70 pentru un statut special. Nonetti afirma că “aceasta era o societate cu un număr restrâns de elite ale căror interese politice şi economice erau bine servite de luarea deciziilor de instituţii centralizate. Revendicările (de guvernare regională) au trebuit să aştepte până la evenimentele politice şi schimbările economice şi sociale din anii ’60”.

Crearea în 1972 a regiunilor a fost garantată de Primul ministru din acea vreme, Andreotti, ca răspuns la presiunile politice şi sociale. Legea nr.342/1975 acorda regiunilor largi puteri în cadrul constituţional. Cele 616 decrete din 1977 “au constituţionalizat regiunile ca centre reale de elaborare de politici” (Manetti). Prin aceste decrete, regiunile dobândesc controlul asupra a 25% din întregul buget naţional. Art.119 al Constituţiei prevede că regiunile se bucură de “autonomie financiară în formele şi în cadrul limitelor prescrise de legile republicii, acestea din urmă coordonând-o cu finanţele statului, provinciilor şi comunelor”. “Autonomia financiară”, atribuită prin art.119, constă, în principal, în autonomia de a-şi administra direct veniturile fixate de stat.

În ceea ce priveşte guvernul regional, art.121 din Constituţie prevede că “organele regiunii sunt Consiliul, Junta şi preşedintele”, ale căror funcţii corespund, în linii mari, celor ale Parlamentului, Guvernului şi Preşedintelui Republicii.

Consiliul este compus din 30-80 de consilieri şi deţine responsabilităţi legislative, administrative şi funcţii de control politic asupra Juntei şi preşedintelui.

Junta este puterea legislativă şi este aleasă de consiliu, în timp ce preşedintele, ales şi el de către consiliu, este concomitent reprezentantul regiunii şi preşedintele Juntei.

De la crearea regiunilor, principalele două arii de litigiu şi ambiguitate au fost tocmai relaţiile şi sferele de influenţă dintre regiuni şi stat, pe de o parte, şi regiuni şi celelalte nivele de guvernare locală, pe de altă parte.

În ceea ce priveşte relaţia regiune – stat, principala limitare a autonomiei regionale o constituie puterea guvernului de a contesta constituţionalitatea unei legi regionale.

În iunie 1990 a fost votată o nouă lege privind administraţia locală (Legea nr.142), care viza două obiective importante. Primul era reducerea clientelismului şi încurajarea responsabilităţii administraţiei locale faţă de propriii alegători, accesul la informaţie, crearea unui “defensore civico”, garant al imparţialităţii şi al bunei administrări.

Cel de-al doilea obiectiv era reglementarea relaţiilor directe dintre cele trei nivele de guvernare, central, regional şi local.

În 1997 a avut loc o mişcare pentru o mai mare descentralizare administrativă, fiind introduse de guvernul de centru-stânga două legi, Legea nr.59/15 martie 1997 şi Legea nr.127/15 mai 1997 (legile numite “Bossanini”). Aceste legi reprezentau, pe de o parte, continuarea curentului în direcţia conferirii unor funcţii şi responsabilităţi mai largi regiunilor, în contextul statului unitar, deja stabilit în 1990. Pe de altă parte, ele au introdus principii noi şi, potenţial, radicale. În plus, legile din 1997 păstrau aceeaşi ambiguitate, ca şi Legea nr.142/1990 în ce priveşte relaţiile dintre regiuni şi nivelurile inferioare de administraţie locală, şi au fost, în consecinţă, supuse aceluiaşi tip de criteriu.

Imediat ce au fost introduse legile din 1997, dezbaterea a continuat în altă direcţie, concentrându-se mai degrabă asupra federalismului decât asupra descentralizării administrative. Cu excepţia Ligii Nordului, poziţia celorlalte partide politice a început să tindă spre convergenţă în lucrările din cele două camere.

Indiferent dacă se va impune o formă extremă sau una mai moderată de federalism, diviziunea regională italiană va persista. Întrebarea este dacă un stat federal sau o formă mai radicală de regionalism vor promova sau, dimpotrivă, vor stânjeni cauza armonizării naţionale.

La începutul anilor ’90, părea să existe un consens crescând în sensul că trebuie să se pună capăt subvenţiilor lipsite de discernământ şi transferurilor financiare motivate politic şi controlate de centru de la regiunile nordice către cele sudice. Soluţia Ligii ar fi una neo-liberală, în cadrul căreia catalizatorii dezvoltării ar trebui să constea în salarii mai mici, în avantaje fiscale pentru afaceri cu o strictă documentare a profiturilor, în încetarea tuturor subvenţiilor abordate de stat. Până în momentul de faţă nu există un consens în ce priveşte cea mai bună cale de urmat. 

Prestaţia slabă a regiunilor sudice de până acum ridică îndoieli serioase în ce priveşte capacitatea lor de a uza de un grad crescut de autonomie politică, asociat cu un nivel mai scăzut al mijloacelor financiare, în vederea promovării dezvoltării. Pe de altă parte, au urmate deja atât de multe căi, încât îşi face tot mai mult loc un curent de opinie potrivit căruia Sudul, fie îşi va găsi salvarea în sine însuşi, fie nu şi-o va găsi deloc. În acest context, soluţia federală/regională este percepută de mulţi ca un nou început pentru ceea ce va constitui, fără îndoială, un proces lent şi dureros de constituire a instituţiilor şi de dezvoltare socio-economică.

În opoziţie, alţii subliniază necesitatea ca guvernarea centrală să recâştige iniţiativa şi să relanseze un plan complet de dezvoltare economică, respingând orice soluţie neo-liberală.

Guvernul de centru-stânga a făcut paşi timizi în ambele direcţii. El a urmat, într-un fel, direcţia creşterii gradului de flexibilitate al pieţei muncii, mergând până într-acolo încât să accepte de facto reintroducerea unor diferenţieri salariale între Nord şi Sud, ca un stimulent pentru firme să se mute şi să îşi deruleze activităţile în Sud. În acelaşi timp, guvernul nu pare potrivnic ideii de reinstituire a unei agenţii speciale pentru dezvoltarea regională care să fie responsabilă de regiunile din Sud. O abordare lipsită de dogmatism, articulată şi multidimensională a acestei probleme încă mai poate avea ca rezultat cea mai bună cale, cu toate că există riscul politicilor contradictorii şi al absenţei unei direcţii ferme.

În context european, Italia este membru fondator al Comunităţii Europene, iar populaţia italiană a demonstrat un sprijin ferm pentru integrarea europeană. Unitatea europeană nu constituie un subiect politic în Italia, dacă s-ar pune astfel problema; recent constituita Ligă a Nordului este chiar mai europeană decât partidele naţionale. Aceasta se datorează faptului că membrii ei consideră că Europa regiunilor va lua locul actualei Europe a naţiunilor, permiţând, astfel, Italiei de Nord să se alăture vecinilor săi transalpini.

Susţinerea reîntoarcerii Italiei de Nord la leagănul ei Mitteleuropäisch “firesc” nu ar fi putu fi formulată mai clar. În ce priveşte celelalte propuneri politice ale Ligii Nordului, astfel de idealuri reflectă eşecul total, în ochii ei, al statului italian. Integrarea europeană nu este percepută în acest context decât ca o oportunitate de realizare a obiectivului secesionist al partidelor.

Posibilitatea ca Italia să nu se numere printre ţările capabile să adere în primul val la moneda unică europeană, asociată cu riscul ca excluderea Italiei să alimenteze susţinerea secesionismului de către Nord, a influenţat puternic agenda politică a guvernului de centru-stânga. În 1996 şi 1997 au fost luate măsuri eficiente de reducere a deficitului exagerat al ţării, de ţinere în frâu a cheltuielilor şi de controlare a inflaţiei. Până în 1998, a devenit clar că Italia “reuşise” şi că avea să adopte moneda unică, chiar de la data introducerii ei. Ea ar contribui la reducerea tensiunilor politice şi regionale interne (moneda unică a fost introdusă pe piaţa bancară începând cu 1 ianuarie 1999).

Paneuropenismul italienilor are foarte puţin de-a face cu omogenitatea economică şi socială transnaţională şi interregională şi foarte mult de-a face cu o lipsă de încredere în guvernarea centrală, adică aceeaşi neîncredere care i-a transformat pe italieni în iniţiatorii unei reforme în regionalism.

“Ce rost au frontierele dintre Piemont şi Savoia sau Tirolul de Sud şi Austria? Etnic, ele sunt în mare măsură identice din punct de vedere naturalist. Din punct de vedere socio-cultural, nimic nu uneşte Trentino sau Lombardia, Calabria sau Camparia. De aceea spun: de ce să înlocuim frontierele fixe şi centralismul tipic statelor unitare cu un sistem mult mai articulat, caracterizat printr-o pluralitate a centrelor instituţionale, fiecare cu responsabilităţile specifice foarte asemănătoare cum sunt, de exemplu, Lombardia şi Bavaria, introducând în acelaşi timp centre separate de decizie, fiecare dispunând de o autonomie reală, în realităţi diferite, dar unite arbitrar, cum sunt Nordul şi Sudul Italiei ?

Olanda

Politologii olandezi se referă la ţara lor ca la una a minorităţilor. În acest secol, nici un partid naţional nu a câştigat vreodată o majoritate electorală sau politică; toate guvernele au fost guverne de coaliţie. Sistemul politic olandez este puternic influenţat de către o căutare neîntreruptă a unui consens, de o cultură politică pluralistă puternic dezvoltată, de un sistem multipartit şi de un tip de politică în care un rol proeminent îl deţin negocierile dintre numeroasele părţi.

Regiunile, în sensul de structuri guvernamentale cu statut constituţional distinct, nu există. Provincia olandeză este cea mai apropiată de ceea ce un observator străin ar eticheta drept “regiune”, dar în mentalul administrativ olandez provincia a fost, cel puţin până în momentul de faţă, cel mai important palier de guvernământ.

Când olandezii vorbesc despre “regiuni”, ei se referă în general la un nivel administrativ situat între provincii şi municipalităţi.

În cazul Olandei, “regiunile” nu există oficial, acesta fiind probabil motivul pentru care “regionalizarea” a constituit subiectul uneia dintre cele mai intense şi prelungite dezbateri din istoria politicii interne olandeze, precum şi al unor eforturi susţinute de reorganizare a sistemului interguvernamental olandez.

Olanda este o monarhie constituţională din 1814. Regatul Olandei este una dintre cele mai tinere monarhii şi a urmat profund federalistei “Republici a celor şapte provincii olandeze” şi unei scurte aşa-numite perioade franceze, care a avut un important rol şi un impact durabil asupra cadrului administrativ şi juridic al statului olandez.

Revoluţia de la 1848 a dus la un amendament important în Constituţia Olandei, elaborat de liberalul Rudolph Thorbecke, şi anume “teoria organică a statului”.

Principiul statului unitar descentralizat continuă să constituie formula de bază a administraţiei publice olandeze şi a sistemului de relaţii interguvernamentale. Acesta conţine cel puţin trei componente: conceptul de stat unitar, conceptul de descentralizare şi conceptul de coguvernare şi interguvernare. Unele dintre responsabilităţile generale ale guvernării sunt delegate autorităţilor provinciale şi municipale, care deţin un anumit grad de autonomie şi care, în perimetrul propriilor teritorii şi în eventuala absenţă a pretenţiilor nivelelor de guvernare mai înalte, au libertatea de a reprezenta interesele generale. Guvernarea centrală, provinciile şi municipalităţile formează împreună cele trei nivele administrative care protejează bunăstarea publică generală.

Guvernul central impune politica naţională. Autorităţile provinciale şi municipale îşi pot asuma furnizarea de servicii suplimentare în cazul în care nu o face guvernul central. Politica externă, apărarea, preţurile, politica beneficiilor şi sistemul judiciar rămân, în întregime, la latitudinea guvernului central.

Provinciile istorice au jucat un rol neîntrerupt, chiar dacă fluctuant, în formarea statului olandez. 

La începutul aşa-numitului Secol de Aur al Ţărilor de Jos, provinciile au fost suveranele Republicii celor şapte provincii olandeze. După aproape două sute de ani, Republica a fost abolită în timpul ocupaţiei franceze şi a devenit parte a imperiului napoleonian (1795 – 1813). În câţiva ani, Olanda s-a debarasat de provincii, care au fost înlocuite de departamentele de tip francez. După întemeierea Regatului Olandez (din care Belgia a făcut parte până în 1830), provinciile au fost reinstaurate, dar şi-au pierdut statutul de suveranitate şi, timp de 50 de ani, rolul lor a fost neglijabil în luarea deciziilor politice. În locul lor, noii Comisari Regali deţineau controlul asupra provinciilor pe care le-au transformat într-un soi de avanposturi ale regimului monarhic. Provinciile nu erau bine văzute, fiind considerate responsabile pentru declinul Republicii Olandeze şi pentru îndelungata stagnare socio-economică ce a urmat. Teama de provincialism sau regionalism a devenit un factor constant în dezbaterea publică olandeză.

Astăzi există 12 provincii, diferite ca mărime şi ca număr de populaţie. Provincia Utrecht este cea mai mică, în timp ce cel mai puţin populată este provincia Flevoland. Graniţele majorităţii provinciilor au fost hotărâte istoric, astfel că ele nu mai coincid cu forma teritorială a activităţilor socio-economice sau infrastructurale actuale. Cu excepţia împărţirii în secolul trecut a provinciei Olanda într-o provincie de nord şi una de sud, şi a formării provinciei Flevoland, nici o altă schimbare majoră nu a mai avut loc. Totuşi, presiunile de reorganizare a provinciilor olandeze au devenit în ultimii 30 de ani un subiect constant al agendei administraţiei publice.

Cele 12 provincii îşi au propriile parlamente şi guverne, alese direct. Statutul legal şi instituţional al provinciilor şi al municipalităţilor sunt, în mare parte, similare. Cea mai înaltă autoritate provincială o deţine consiliul provincial, care este ales în mod direct pentru un mandat de patru ani. Alegerile tuturor consiliilor provinciale au loc la aceeaşi dată. Consiliile provinciale reprezintă puterea legislativă a provinciilor. Mărimea acestor consilii depinde de numărul la care se ridică populaţia provinciei; numărul locurilor variază de la 83 în Olanda de Sud, la 43 în provincia Flevoland.

În prezent, formarea provinciilor oraşelor poate fi considerată drept cel mai fierbinte subiect în dezbaterea referitoare la administraţia publică regională. Scopul este sprijinirea dezvoltării marilor oraşe ca pe nişte motoare ale dezvoltării economice. Strategia de bază a fost aceea a fuzionării centrului unei aglomeraţii cu comunităţile suburbane din vecinătate într-un nou corp regional, care să le dea ambelor un mai mare potenţial de dezvoltare şi o mai mare libertate în soluţionarea problemelor şi în îmbunătăţirea calităţii sistemului administraţiei publice. Interesul reînnoit a fost susţinut în parte de descoperirea dimensiunii europene a managementului urban şi regional.

Aceste planuri implică împărţirea oraşelor Rotterdam şi Amsterdam în mai multe municipalităţi care vor câştiga statutul de municipalităţi autonome. Potrivit acestui plan, oraşul central şi oraşele satelit se vor dezvolta simultan, liniştind astfel tradiţionalele temeri ale suburbiilor de a fi dominate de oraşul central.

Numele oraşului va fi adoptat ca nume al noii provincii. Administraţia oraşului va obţine astfel statutul de administraţie provincială sau regională. Ca urmare a acestor planuri, provincia Olandei de Sud ar urma să fie divizată. O lege în acest sens a existat în anii ’70, creându-se noua provincie Rijnmod. În anul 1980 legea a fost blocată, chiar înainte de a se lua decizia finală în Parlament, guvernul olandez hotărând brusc să stopeze toate planurile cu privire la reorganizarea teritorială la nivel regional şi provincial. Rezultatul referendumului facultativ din mai 1995, în oraşul Amsterdam, constituie un semnal elocvent: 90% au votat împotriva aprobării deciziei Consiliului Local al Amsterdamului de a împărţi oraşul în două şi de a pregăti instituirea provinciei-oraş.

Competenţa legală de formare a provinciilor în zonele metropolitane o deţin guvernul olandez şi parlamentul naţional.

Provinciile trebuie să vegheze la bunul mers al propriilor lor probleme, scop în care ele sunt investite cu puteri autonome. Le revine, de asemenea, sarcina supervizării generale a municipalităţilor (frontiere şi legislaţie municipală).

Pentru implementarea politicilor guvernului, provinciile au îndatoriri importante în câteva domenii de natură politică: infrastructură, planificarea fizică - planuri regionale şi protecţia şi amenajarea mediului. Pe lângă aceste domenii mai sunt alte activităţi legate de politicile de sănătate, socio-culturale şi socio-economice.

Principiile au în comun lipsa resurselor; capacitatea lor de a se implica în conflictele politice este destul de limitată. Există o strânsă coordonare între provinciile olandeze, ele fiind, ca urmare, actori mai puternici ca oricând. Orientarea lor politică s-a transformat dintr-una pasivă într-una mai activă. Li s-au adăugat noi sarcini şi sunt aplicate la o scară relativ mai mare tehnici moderne de management. Provinciile constituie o parte însemnată a palierului intermediar olandez, dar nu singura.

În ultimii 30 de ani, reforma fundamentală a structurii pe verticală şi a administraţiei publice olandeze continuă să fie în centrul dezbaterilor.

Provinciile au fost criticate fie pentru că erau prea mici, fie prea mari. Termenul "regional" era folosit pentru a eticheta evoluţiile de nivel interlocal dintre nivelul local şi cel provincial (de exemplu, geometria urbană şi zona rurală).

Polemica privind dimensiunile provinciilor a fost reanimată în contextul european. Olanda s-a hotărât pentru districte socio-economice, folosite exclusiv strategic; în acest fel numai regiunile olandeze formate de provincii corespund unor unităţi administrative existente.

Pentru delegaţia olandeză la summit-ul de la Maastricht formarea unui Comitet al Regiunilor nu a constituit un subiect de importanţă majoră, subiectul fiind lăsat în seama Germaniei, Belgiei şi Spaniei a căror miză în domeniu era cea mai mare şi care au fost mai active în acest domeniu. Interesul şi implicarea guvernelor subnaţionale olandeze în evoluţia Comunităţii Europene au fost reduse până în momentul în care publicitatea şi punerea în aplicare a planului "Europe 1992" au trezit o oarecare curiozitate, dar şi nesiguranţă cu privire la sensul exact al evoluţiilor în curs şi al potenţialelor lor consecinţe pentru autorităţile locale.

Reprezentanţii Olandei au conştientizat faptul că, pentru alte state, componenţa delegaţiei naţionale la Comitetul Regiunilor va constitui un subiect de dispută; ei au căzut de acord ca locurile olandeze să fie împărţite în mod egal între municipalităţi şi provincii. Acest consens pare să fie bazat pe motive tactice şi pragmatice; deşi provinciile sunt din punct de vedere oficial nivelul "regional" al sistemului olandez, municipalităţile constituie cea mai influentă componentă a acestuia.

Conştiente de sensul nedefinit al conceptului de "regiune" în cadrul structurii de stat olandeze, Asociaţia municipalităţilor olandeze şi Adunarea provinciilor olandeze au introdus câteva criterii de echilibrare a selecţiei reprezentanţilor: principiul reprezentării geografice, mărimea provinciilor şi municipalităţilor şi reprezentarea regiunilor de graniţă.

Există în Olanda în prezent şase tipuri de regiuni:

a. cele 12 provincii sunt regiuni constituite la nivel intermediar (între guvernarea naţională şi cea municipală);

b. 60 de districte de cooperare intermunicipală;

c. 100 de organizaţii de teren ale guvernului naţional cu regiunile numite "agenţii guvernamentale descentralizate" (gedeconcentrede rijksdiensten);

d. regiuni funcţionale în care politicile sectoriale sunt coordonate, planificate şi implementate la nivel regional;

e. consilii de supraveghere a apelor - cele mai vechi sisteme de administraţie funcţională;

f. 5 euroregiuni în care sunt implicate autorităţile locale şi provinciale; ele variază ca intensitate a cooperării.

La sfârşitul anilor '80, guvernul central şi marile oraşe s-au preocupat de a forma noile autorităţi regionale sau provincii-oraşe, ca un nou tip de guvernare regională. Şapte regiuni (Rotherdam, Amsterdam, Haga, Utecht, Eindhonen, Nipregen-Arnheim şi Enschede-Hengelo) au fost incluse în legislaţia cadru cu privire la reorganizarea guvernării locale, însă procesul este concentrat asupra guvernatorilor din Rotherdam, Amsterdam şi, în mică măsură, Haga.

Federaţia Rusă

În anul 1924 Constituţia stabilea în mod formal un sistem federal, deşi, de fapt, semăna mai mult cu o încorporare a republicilor. Au fost stipulate clauze pentru "republici autonome" şi "regiuni autonome", cărora li se garantau drepturi culturale şi care aveau reprezentanţi direcţi la nivel federal.

Problemele legate de drepturile civile şi cele deja existente privitoare la codul penal, civil, codul muncii au fost lăsate în general în sfera republicilor unionale, deşi ele puteau fi controlate de legile federale în cazul în care erau de competenţă federală.

Uniunea federală avea garantat dreptul de control asupra întregii economii de stat, inclusiv utilizarea i dezvoltarea tuturor resurselor naturale.

Constituţia din 1936 a extins în mod semnificativ autoritatea centrală, apropiindu-se tot mai mult de o centralizare completă, deşi republicile constitutive erau considerate tot suverane.

Două amendamente aprobate în 1944 sporeau drepturile republicilor, permiţându-le să-şi formeze şi să menţină o putere militară, precum şi relaţii diplomatice directe cu state din afară şi să încheie acorduri internaţionale.

Republicile şi regiunile autonome au fost adeseori sufocate de autorităţile federale, iar un autor a denumit statul teoretic autonom al republicilor ca fiind mai degrabă un privilegiu schimbător decât un drept constituţional care stă la baza dezvoltării politice a unei naţiuni.

Constituţia din 1977 nu aduce mari modificări în comparaţie cu celelalte, URSS-ul fiind considerat ca fiind un stat unitar, federal, multinaţional, format după principiul federaţiei socialiste, ca rezultat al autodeterminării libere a naţiunilor şi a asocierii benevole pe plan de egalitate a republicilor sovietice socialiste. Constituţia includea unitatea de stat a poporului sovietic şi reunea toate naţiunile şi naţionalităţile cu scopul de a construi împreună comunismul.

URSS-ul era format din 15 republici unionale care cuprind în graniţele lor 20 republici autonome şi 7 provincii autonome plus 10 regiuni naţionale.

Fiecare republică unională avea dreptul de a intra în mod direct în relaţii diplomatice cu statele străine, de a încheia acorduri cu acestea şi de a participa la lucrările organizaţiilor internaţionale.

Dreptul republicilor de a întreţine relaţii externe era limitat de autoritatea federală de reprezentare a URSS, în relaţiile internaţionale şi stabileşte procedeul general şi coordonarea relaţiilor republicilor unionale cu alte state şi cu organizaţiile internaţionale. Autorităţile federale deţin, de asemenea, jurisdicţia asupra comerţului exterior şi altor forme de activitate economică externă pe bază de monopol de stat.

Progresul înregistrat de organizaţiile politice în republicile baltice a constituit cea mai serioasă provocare constituţională din ultimii ani împotriva hegemoniei guvernului central.

În noiembrie 1988, corpul legislativ estonian şi-a declarat suveranitatea faţă de autorităţile centrale şi supremaţia legilor sale faţă de legile Moscovei. Mişcări politice asemănătoare au avut loc în Letonia şi Lituania, deşi nici unul din guverne nu şi-a declarat independenţa faţă de Moscova la fel de direct ca Estonia.

Lumea modernă tinde către formarea de alianţe regionale între statele vecine, marea majoritate în Uniunea Europeană sau asociaţii în regiunea Asia - Pacific, au ca finalitate fie politicul, în sensul de politic militar, fie economicul.

Alinierea regională şi integrarea statelor se dezvoltă în mod mai spectaculos în perioadele de instabilitate mondială economică şi politică şi în cazul incertelor perspective de mai bine.

Ruptura blocurilor militar-politice şi economice în ţările socialiste - Pactul de la Varşovia în 1990 este momentul principal al efortului pentru separarea şi formarea noilor entităţi în spaţiul fost-socialist. Cu prăbuşirea URSS-ului şi formarea a 12 state noi, independente, procesul demarează.

Dezmembrarea URSS-ului, blocul economic al Estului, cu toate republicile care se dezvoltau ca parte a unei singure entităţi, demonstrează că este o răsturnare mult mai complicată şi mai problematică decât s-a crezut iniţial.

Federaţia Rusă este compusă din republici, teritorii, regiuni importante în sistemul federal, regiuni autonome şi districte, subiecte egale în drepturi în cadrul Federaţiei. Toate componentele Federaţiei Ruse pot fi considerate ca formaţiuni autonome regionale.

Autonomia locală în Rusia este reprezentată de trei tipuri:

· formaţiuni naţionale (sub formă de republică) în număr de 21. Statutul republicilor este reglementat de Constituţia Federaţiei Ruse şi Constituţia republicii respective;

· formaţiuni teritoriale şi regiuni, unde populaţia este majoritar rusă (Moscova, Sankt Petersburg);

· formaţiuni naţional - teritoriale, sub forma regiunilor autonome şi a districtelor.

Statutul teritoriilor, regiunilor autonome, districtelor este fixat prin Constituţia Federaţiei Ruse şi prin Statutul adoptat de organul legislativ reprezentativ al Federaţiei Ruse.

Legea Federală cu privire la regiunile autonome sau districtelor autonome poate fi adoptată în urma propunerii organului legislativ şi a celui executiv al regiunii autonome.

Relaţiile districtelor autonome ce fac parte din acelaşi teritoriu sau regiune pot fi reglementate de Legea Federală în acord cu conducerea districtului autonom şi conducerea regiunii sau teritoriului respectiv.

Constituţia Federaţiei Ruse stabileşte statutul componentelor federale care poate fi modificat pe baza unui acord mutual stabilit între Federaţie, conform cu Legea Federală.

Autonomia locală există în două forme:

· o autonomie locală teritorială de tipul autoadministrării locale, în cazul aglomerărilor urbane sau rurale;

· o autonomie locală naţională teritorială de tipul autoadministrării limitate teritorial, ca în cazul comunităţilor cu tradiţie istorică.

Autoadministrarea locală este considerată în cadrul Federaţiei Ruse ca fundamentul ordinii constituţionale.

Organele administrative locale sunt alese de populaţie şi administrează proprietatea municipală, elaborează, aprobă şi execută bugetul local, stabilesc impozitele şi taxele, asigură şi menţin ordinea publică.

Legea Federală, cu privire la principiile generale ale autoadministrării locale în cadrul Federaţiei Ruse, prevede posibilitatea, creării autonomiei locale naţionale şi teritoriale sub forma unei organizaţii specifice de autoadministrare locală.

Fundamentele şi procedura de creare a diverselor forme de autonomie locală, naţională şi teritorială sunt actualmente reglementate de legi ale Federaţiei.

Diversitatea formelor de autonomie regională şi locală contribuie din plin la garantarea şi protejarea drepturilor popoarelor, minorităţilor naţionale drepturilor şi libertăţilor omului, egalitatea lor în faţa legii, egalitatea indiferent de rasă, naţionalitate, limbă, religie, opinii.

Spania

Spania modernă este reprezentată de câteva grupuri etnice distincte, fiecare cu propria sa limbă şi propriile sale tradiţii culturale. Deşi limba castiliană a fost recunoscută ca limbă naţională şi străinii o preferă şi o consideră ca fiind "limba spaniolă"; cea mai mare parte a bogăţiilor se află în regiuni din Spania în care castiliana este limba a doua. Catalana este prima limbă a majorităţii populaţiei din nord-estul Spaniei. Bascii din nord-vestul Spaniei au, de asemenea, o limbă şi o cultură bine dezvoltate şi separate, după cum au galicienii din nordul Portugaliei.

Unitatea Spaniei, ca stat suveran, datează din secolul al XV-lea când Ferdinand de Aragon s-a căsătorit cu Elisabeta de Castilia. În secolul al XVIII-lea în Catalonia, Andaluzia, Aragon, Neapole şi Sicilia a izbucnit o opoziţie armată împotriva proiectelor de centralizare.

La începutul secolului al XVIII-lea, Filip de Aragon a învins forţele care sprijineau pretenţiile rivalului său, arhiducele Charles de Austria (acesta din urmă cucerise Catalonia şi Aragonul); ca urmare Filip a desfiinţat multe instituţii locale. Declinul continuă în prima jumătate a secolului al XIX-lea, iar înfrângerea forţelor carliste (basci şi catalani) a redus cu mult atribuţiile regionale.

Bascii, catalanii, galicienii, andaluzii, alături de alte comunităţi regionale, au pretins vreme îndelungată dreptul de autonomie sau autoguvernare.

Reînfiinţarea republicii în 1931 a oferit ocazia de a răspunde dorinţei de autonomie culturală sau regională.

Constituţia din 1931 stipula organizarea unor regiuni autonome, în cadrul statului spaniol, din provincii cu istorie, cultură şi economie comună.

Catalonia a fost singura regiune care a profitat de posibilitatea de autonomie oferită de cea de-a doua republică; provinciile basce şi Galiţia au propus în 1936 statute de autonomie, dar războiul spaniol a început înainte de a se întreprinde acţiunile necesare.

Statutul catalan de autonomie a fost aprobat de Cortes (Parlamentul Spaniei) în 1932, dar guvernul de dreapta a reuşit să interzică aplicarea acestuia.

Guvernarea generalului Francisco Franco, care a durat până la moartea sa în 1975, a înăbuşit toate mişcările în favoarea autonomiei regionale, considerându-le ameninţări separatiste la adresa statului. A fost interzisă total folosirea catalanei şi a limbilor bascilor în afara casei. Atât Ţara Bascilor cât şi Catalonia se numără printre regiunile cele mai dezvoltate din Spania, în ciuda discriminării economice aparente din timpul guvernării Franco.

Ambele regiuni, fiind cele mai dezvoltate din Spania, au atras imigranţi din regiunile rurale ale Spaniei.

Opoziţia faţă de Franco, atât în Ţara Bascilor, cât şi în Catalonia, a venit din partea Bisericii Catolice, a partidelor politice ilegale, a sindicatelor neoficiale şi a mişcărilor intelectualilor. În Catalonia, această opoziţie era preocupată de problemele majore de democratizare şi reformă economică, precum şi de autonomia locală. Naţionalismul catalan a fost întotdeauna mai coeziv decât cel din Ţara Bascilor, în parte şi datorită legăturilor culturale şi lingvistice care au fost reîntărite prin renaşterea literară din secolul al XIX-lea.

Ţara Bascilor a fost condusă de Partidul Naţionalist Basc (PNV), partid naţionalist, catolic, esenţial conservator. Ultima perioadă a anilor '50 şi începutul anilor '60 a fost martora apariţiei grupării de gherilă ETA (Euskadi Ta Akatasuma - Libertate în Ţinutul de Baştină Basc) ai cărei tineri lideri erau nemulţumiţi de lipsa de activitate din PNV. La sfârşitul anilor'60, asasinatele comise de ETA au provocat o agresiune deosebit de severă, ceea ce a condus la amplificarea solidarităţii între basci.

În Catalonia nu au existat asemenea violenţe, deşi opoziţia la nivelul întregii comunităţi faţă de regim a fost chiar mai puternică decât în Ţara Bascilor.

În perioada ce a urmat morţii generalului Franco, autonomia locală a fost o problemă la fel de importantă ca şi democratizarea şi puternice mişcări de autonomie s-au înregistrat în Insulele Canare şi Navara, precum şi în Ţara Bascilor şi Catalonia.

Ţara Bascilor, Catalonia, Galicia şi Andaluzia sunt singurele patru comunităţi istorice, dar după cum prevede art.143 din Constituţie se anticipează că în cele din urmă nu va mai fi nici o diferenţă între aceste patru regiuni şi celelalte 13 regiuni alese pentru autonomie.

Principiul autonomiei a fost recunoscut prin Constituţia din 1978 care prevede că unul din ţelurile statului este "de a proteja toţi spaniolii şi toate popoarele Spaniei în exercitarea drepturilor omului, a culturilor şi tradiţiilor lor, limbii şi instituţiilor".

Art.2 prevede: "Constituţia se bazează pe unitatea indisolubilă a tuturor spaniolilor şi recunoaşte şi garantează dreptul la autonomie al tuturor naţionalităţilor şi regiunilor care o formează, precum şi solidaritatea între ele".

În 1981, guvernul şi cel mai important partid de opoziţie, Partidul Socialist Spaniol (PSOE), au căzut de acord asupra linie de urmat în ceea ce priveşte autonomia regională, continuă să se extindă în întreaga Spanie. Cortes-ul a adoptat Legea Organică de Armonizare a Procesului de Autonomie (LOAPA).

În fapt, în materie de autonomie, diferenţele între naţionalităţile istorice şi regiunile autonome poartă asupra drepturilor. Constituţia atribuie naţionalităţilor istorice (Catalonia, Ţările Basce, Galiţia şi Andaluzia) nivelul maxim de competenţă.

După ce condiţiile impuse de Constituţie vor expira, nu există nici o îndoială că nu vor exista diferenţe între aceste comunităţi autonome în ceea ce priveşte nivelul de competenţă.

Limba, dreptul, cultura sau organizarea teritorială la nivel local reprezintă specificul naţionalităţilor integrate în statul spaniol. Avem în cadrul Spaniei o realitate plurinaţională sau o "naţiune a naţiunilor".

Specificitatea în materia competenţei a permis dezvoltarea unei unităţi şi diversităţi în cadrul concepţiei spaniole despre autonomie.

Pe teritoriul fiecărei Comunităţi autonome administraţia autonomă trebuie să se comporte ca administrator de servicii ca şi statul. Prin suspendarea existenţei a două administraţii paralele s-a obţinut simplificarea sistemului.

Este de subliniat că datorită statutului lor special, Ţările Basce şi Catalonia au dezvoltat propriul model de securitate şi au creat un corp de poliţie autonom care se substituie progresiv pe tot teritoriul forţelor de securitate ale statului, în afară de serviciile şi competenţele care aparţin exclusiv statului (frontiere, stupefiante etc.).

Spania a cunoscut o transformare spectaculoasă în cursul ultimilor 20 de ani. Un element caracteristic al acestei transformări îl reprezintă crearea regiunilor autonome.

Generalitatea procesului de autonomie este posibilă, dar poate fi folosită ca pretext pentru revendicări locuitorilor Ţării Basce şi Cataloniei sau pentru a-şi impune hegemonia.

Statutul de autonomie este considerat subiect - tabů. Ca şi în trecut, nimeni nu se decide a spune că pericolul pe care îl reprezintă regionalizarea este inexistent. Doctrina spune că principiul autonomiei este un principiu democratic, coloana care susţine edificiul constituţional. 

Sistemul autonomiei se prăbuşeşte atunci când destinatarii nu creează în interiorul lui, ci se limitează la a-l utiliza ca început şi sfârşit.

Naţionaliştii nu au acceptat ca această structură norocoasă să fie sfârşitul proiectului lor, fără să-l considere benefic pentru realizarea obiectivelor sale şi ruptura de propriul sistem nici autonom, nici constituţional.

Sistemul autonomiei nu a fost de folos nici pentru a soluţiona problemele naţionaliste fără să le agraveze. Toţi ştim că motivaţia statului spaniol pentru autonomie este intenţia de a regla naţionalismul catalan şi acomodarea acestuia în interiorul unei structuri constituţionale.

Un sistem autonom nu are limite. Nimeni nu se preocupă de crearea unui sistem, o dată pentru totdeauna, care să stabilească competenţele comunităţii.

Statutele de autonomie sunt supuse în mod legal Constituţiei, dar se află deasupra oricărei legi a statului sau oricărui sistem administrativ.

O dată adoptate, ele pot fi modificate numai prin acţiunile conjugate ale autorităţilor regională şi centrale: orice amendament trebuie să fie aprobat de majoritatea absolută a parlamentului autonom regional şi a Cortes-ului, precum şi de populaţia implicată, printr-un referendum.

Guvernele autonome au jurisdicţie exclusivă într-un număr mare de probleme, incluzând organizarea de guverne locale, dreptul civil local, pescuitul în apele locale, producţia internă, distribuţia şi transportul de energie, planificarea urbană, lucrările publice, controlul asupra proprietăţii publice, asistenţă socială, lucrări publice, comerţ intern, industrie, cultură.

Guvernul central deţine jurisdicţie exclusivă asupra: imigrării, relaţiilor externe, apărării naţionale, problemelor militare, administrării justiţiei, vămilor, legislaţiei penale şi a muncii, comerţului internaţional, problemelor monetare, coordonării economiei planificate, proprietăţii intelectuale şi condiţiilor fundamentale care garantează egalitatea tuturor spaniolilor în exercitarea drepturilor şi îndeplinirea îndatoririlor constituţionale.

Art.150 din Constituţie permite guvernului central să delege către regiunile autonome:

· atribuţii legislative de promulgare a legilor care altfel ar cădea sub jurisdicţia exclusivă a guvernului central;

· autoritatea administrativă de a reglementa diverse probleme într-un cadru naţional larg.

În caz de conflict între legile naţionale şi regionale care nu cad sub jurisdicţia exclusivă a regiunilor autonome, legea naţională prevalează.

Dacă o regiune nu-şi îndeplineşte obligaţiile în conformitate cu Constituţia sau cu legile importante sau acţionează într-o manieră care prejudiciază grav interesul naţional al Spaniei, majoritatea absolută a Senatului poate lua măsurile necesare pentru a asigura respectarea sau protejarea interesului general.

Regiunile autonome au un sistem local în concordanţă cu Constituţia, cu legea organică naţională şi cu statutul de autonomie al fiecărei regiuni.

Autoritatea legislativă în Ţara Bascilor şi Catalonia este exercitată pe plan local de un corp legislativ care în Ţara Bascilor este format dintr-un număr egal de reprezentanţi din cele trei provincii istorice - Alava, Guizpuscoa şi Vizcanya - iar în Catalonia dintr-un număr proporţional de reprezentanţi din cele patru provincii catalane - Barcelona, Tarragona, Lerida şi Gerona.

Puterea executivă este deţinută de un consiliu executiv colectiv, condus de un preşedinte, care este atât preşedinte al regiunii autonome, cât şi preşedinte al guvernului şi este numit de rege după desemnarea corpului legislativ autonom.

În Ţara Bascilor instituţiile teritoriilor istorice îşi păstrează atributele tradiţionale "foral", iar conflictele între instituţiile regionale şi "foral" sunt înaintate unei comisii de arbitraj, formată dintr-un număr egal de reprezentanţi ai guvernului basc din respectivul teritoriu şi prezidată de preşedintele Curţii Superioare Basce.

Regiunile autonome pot încheia acorduri între ele, pe care le prezintă spre aprobare Cortes-ului sau, dacă acordul depăşeşte problemele care se află sub jurisdicţia exclusivă a regiunii autonome, trebuie să fie mai întâi aprobate de Cortes. Regiunile pot cere guvernului central aprobarea de a încheia tratate internaţionale în domeniul relaţiilor culturale.

Limbile spaniolă şi bască sau catalană sunt numite limbi oficiale în cele două regiuni şi sunt folosite liber.

Constituţia acordă autonomie financiară regiunilor autonome, în conformitate cu principiile de coordonare a vistieriei statului şi de solidaritate între toţi spaniolii.

Venitul regiunilor autonome rezultă din: colectarea taxelor naţionale delegate în întregime sau parţial regiunii autonome, taxe locale, alocarea de taxe naţionale non-transferabile şi donaţii dintr-un fond de compensaţie inter-teritorial.

Există şi reglementări speciale cu privire la teritoriile istorice din cele trei provincii basce şi Novara, care au intrat în conciertos economicos (înţelegeri financiare) cu guvernul central. Aceste acorduri prevăd colectarea tuturor taxelor de către "comunităţile foral" care apoi acordă guvernului central şi regiunilor autonome proporţia de taxe cuvenite pentru plata serviciilor primite de comunitate.

Întrucât regiunile autonome îşi asumă atribuţii exercitate anterior de stat, acesta din urmă a transferat regiunilor drepturile de proprietate prin legi sau prin statutul de autonomie. Totuşi, guvernul central deţine atribuţia de drept suveran asupra proprietăţilor, care poate fi exercitată în scop public.

În 1982, un sondaj remarca faptul că implementarea statutelor de autonomie în Ţara Bascilor şi Catalania a fost privită ca o acţiune cu final reuşit. Dezvoltarea regiunilor autonome a fost posibilă datorită acordului încheiat între două partide politice majore de centru şi de stânga, UCD şi PSOE.

În Spania s-a remarcat că modalitatea cea mai sigură de a fi remarcat este să devii din ce în ce mai radical şi să-i acuzi pe guvernanţi că sunt indulgenţi în problema naţionalistă. Aşa s-a întâmplat în Ţara Bascilor, unde nu au surprins pe nimeni activităţile teroriste ale ETA. Populaţia bască îi credea pe membrii ETA patrioţi şi idealişti. Cu toate că atacurile ETA erau senzaţionale şi au dus la asasinarea unor militari proeminenţi şi a unor membri ai forţelor de securitate naţionale, bilanţul de aproximativ 600 de crime începând din 1956 este, de fapt, o cifră modestă, dată fiind suprafaţa mare a Spaniei şi populaţia numeroasă bască.

ETA primeşte sprijin din multe ţări, inclusiv armament şi instrucţie şi se bucură de dreptul efectiv de azil în Franţa, în schimbul înţelegerii că pe teritoriul francez nu vor întreprinde acţiuni teroriste.

Situaţia mai puţin schimbătoare din Catalonia este reflectată de absenţa violenţei şi lipsei de sprijin electoral în favoarea partidelor regionale mai extremiste. La sfârşitul anilor '70 coaliţia conservatoare Convergéncia Unio a mărit progresiv numărul de voturi, în timp ce partidul separatist de stânga, Esquerra Republicana, din Catalonia (ERC) şi-a pierdut sprijinul efectiv. Rivalitatea politică principală în Catalonia se manifestă între stânga şi dreapta, acest lucru nu reflectă diviziunile în problemele regionale sau cele referitoare la autonomie.

Cea mai mare nemulţumire din Ţara Bascilor, în comparaţie cu Catalonia, a fost explicată prin faptul că prima s-a simţit mai puternic ameninţată. Politica bască este mai fragmentată, iar cultura este mai fragilă; mai puţin de 40% din populaţia bască vorbeşte sau înţelege limba bască, în timp ce în Catalonia aproape 75% vorbesc şi peste 90% înţeleg limba catalană. Imigraţia continuă să ameninţe identitatea bascilor, deşi în Catalonia sunt şi mulţi non-cataloni.

Industria bască a intrat în declin şi rata şomajului a fost de peste 25%. În asemenea mediu, "tinerii şomeri" cu orizont limitat, urbanism îngrozitor, teamă şi hăituială, cu acea senzaţie de nervozitate, mânie şi sentimentul că nu mai există nimic, oferă un teren fertil de recrutare în cadrul ETA.

Spania contemporană a fost descrisă ca "un stat aflat pe punctul de a se transforma într-un stat federal" şi cererile bascilor pot accelera această transformare, deşi etichetele de "federal" sau "autonom" nu vor rezolva principalele conflicte.

Experimentele Spaniei în ceea ce priveşte descentralizarea şi autonomia este departe de a se fi terminat, dar merită să fie recunoscut ca inovator şi răspunde în general cerinţelor minorităţilor. Experimentul trebuie să fie terminat într-o atmosferă de respect faţă de drepturile omului. Lipsa de succes resimţită de ETA poate fi în parte atribuită relativei rezerve a guvernului.

Presupusa implicare a guvernului şi politicii spaniole în uciderea unor activişti basci şi ulterioara acoperire reprezintă, dacă acest lucru este adevărat, chiar acel tip de activitate care poate transpune teroriştii în eroi. Trebuie făcut orice efort pentru a garanta că statul de drept şi legitimitatea sistemului sunt sprijinite, astfel încât să se poată ajunge la reglementări politice în cadrul dificultăţilor aparente în cererile regiunilor autonome şi centrale.

 

	Regiuni autonome/Provincii*
	Teritoriu 

(km˛)
	Populaţie

(x 1.000)

	Regiuni autonome istorice

Ţara Bascilor; Alava; 

Vizcanya; Guipuzcoa

Navare
	 

7.261

10.421
	 

2.109

520

	Regiuni autonome

Andaluzia

Almeria; Codiz; Granada; 

Malaga; Sevilla

INSULELE CANARE

Las Palmas şi

Santa Cruz de Tenerife

CATALONIA

Barcelona; Terragone;

Lerida; Gerovia

VALENCIA

Castelon; Valence

GALICIA

Lugo; Orense
	 

 

87.238

 

7.242

 

31.930

23.305

29.434
	 

 

7.002

 

1.510

 

6.090

3.874

2.727

	Alte regiuni autonome

ARAGON

ASTURIA

INSULELE BALEARE

CANTABRIA

ESTEMADURA

MADRID

LA RIOJA

CENTA; MEILLA
	47.650

10.565

5.014

5.289

41.602

7.995

5.034

30
	1.187

1.089

713

528

1.066

4.986

264

125


* Sursa: Actes du Conseil de l'Europe - Fédéralisme, régionalisme, autonomie locale et minorités, Colecţia Études et travaux, no.52.

Problemele Politicii Autonome spaniole se perpetuează şi se acutizează. Toate criticile care vin din partea guvernului Aznar se referă la funcţionarea Comunităţii Autonome.

Constituţia din 1931 a prezentat un regim special de autonomie politică Cataloniei şi după începutul războiului civil (1936-1939) şi Galiţiei. Libertatea provinciilor catalonă şi bască a fost recunoscută. Constituţia din 1978 a acordat Cataloniei, Ţărilor Basce şi Galiţiei regimul cerut - toate trei fiind considerate ca "naţionalităţi istorice" - un nivel important de autonomie.

Constituţia din 1978 recunoaşte autonomia naţionalităţilor etnice şi regiunilor şi fixează cadrul politic în interiorul căruia se pot manifesta. Procesul de construcţie a statului în regiuni implică 17 nivele de competenţă asemănătoare cu structura federală germană, ce a inspirat autorii Constituţiei.

 

România

"Europa regiunilor" a luat naştere ca rezultat al unei mişcări de europenizare a nivelelor de subsidiaritate regională în Europa. Iniţiatorii ei provin din Elveţia şi Germania. Modelul de unificare europeană propus prin Tratatul de la Maastricht a apărut ca urmare a unui proces de dezvoltare a relaţiilor internaţionale în Europa după cel de-al doilea război mondial.

S-a dorit prin acest tratat corectarea greşelilor din acordurile de pace de după cel de-al doilea război mondial, astfel încât să se elimine elementele de discordie care au generat două războaie mondiale într-o singură jumătate de secol. Elementul de bază a fost cel economic; aşa s-a născut prima dată acordul privind cărbunele şi oţelul şi, după aceea, s-a conturat comunitatea economică, iar mai apoi Uniunea Europeană.

Cu timpul, s-a remarcat vizibil în procesul unificării că există diferenţe mari între diferitele zone ale Europei şi nu s-a dorit ca Uniunea Europeană să fie o ceată de certăreţi naţionalişti, care încearcă tot timpul să trişeze, cine primeşte mai mult de la fondurile Uniunii etc., deci, trebuie ales între cele două modele: statul unitar european şi confederaţia europeană, iar în urma acestei dileme politice au apărut regiunile.

O altă problemă este faptul că în gândirea politică europeană a apărut, tocmai prin Tratatul de la Maastricht, o breşă care a amânat strategia de unificare europeană bazată pe state naţionale: principiul subsidiarităţii, introdus ca un principiu guvernator al administraţiei publice locale şi statuat ca un principiu obligatoriu pentru toate statele care vor semna Tratatul de la Maastricht. Dacă principiul subsidiarităţii începe să funcţioneze, deja înseamnă că o serie de competenţe interne în stat apar la nivele din ce în ce mai joase (Landuri - Germania, respectiv localităţi şi judeţe în celelalte ţări).

Integrarea europeană atrage după sine, în mod logic, şi o reevaluare a regiunilor. Această integrare europeană este un răspuns dat sfidărilor globalizării economice, dorindu-se, astfel, formarea unei pieţe mari împotriva altor pieţe mai mari.

Pentru tranziţia de la modelul iniţial al Uniunii Europene, ca reuniune a statelor naţionale, la modelul de Europă a regiunilor, s-a găsit un compromis creativ şi pozitiv, recunoscându-se, la ora actuală, rolul regiunilor în procesul de integrare europeană; se vorbeşte deja de integrare europeană la toate nivelele de subsidiaritate: integrarea la nivelul statului, integrarea la nivelul regiunilor şi integrarea la nivel local.

În afara construcţiilor instituţionale de unificare, se mai pune şi problema sistemului de valori, care guvernează Europa unită: de la necesitatea unificării pieţelor, care a generat primul model, s-a ajuns la modelul "Europa diversităţilor", unde o Europă unită nu se mai doreşte numai din considerente economice, ci şi culturale. 

În cazul ţărilor est-europene, unde problemele minorităţilor după 1989 au căpătat foarte multe dimensiuni tranşante, deja apariţia regionalismului şi a competenţelor la nivel regional în problemele minorităţilor reprezintă un argument în plus în favoarea Europei regiunilor.

Regiunea nu se confundă cu ceea ce în epoca premodernă erau provinciile istorice, ci în momentul de faţă, regiunea are o definiţie juridică în Europa. O definiţie conformă cu Constituţia fiecărei ţări şi, spre exemplu, în Germania regiunea este landul federal, în România judeţul, în Ungaria judeţul, în Franţa şi Spania provincia.

O altă clarificare conceptuală are ca obiect diferenţierea dintre regionalism şi regionalizare.

Regionalismul este un proces mai mult sau mai puţin spontan, orientat de jos în sus, şi ia forma conturării unor identităţi regionale pe baza colaborării culturale, de limbă, de tradiţie, de apartenenţă la o regiune geografică, stil de viaţă, mod de gândire. Regionalismul este mai flexibil, poate să depăşească graniţele unor state; în regionalism vom avea regiuni care nu constituie unităţi administrativ-teritoriale, care depăşesc frontierele.

Regionalizarea este rezultatul unei decizii politice privind organizarea administrativ-teritorială a unei ţări. Regionalizarea este o problemă internă a unui stat; ea de regulă se face prin metode juridice şi administrative, adică are la baza ei o decizie la nivel constituţional sau la nivel parlamentar, prin care se reînfiinţează unităţi regionale administrativ-teritoriale şi se deleagă competenţe în această direcţie. De exemplu, în Franţa are loc un proces de reorganizare prin crearea unor provincii, regiuni, care câştigă o structură instituţională şi cărora li se deleagă nişte prerogative de la guvernul central. În Spania, regiunile sunt rezultatul unor procese de regionalizare.

Parteneriatul României cu Uniunea Europeană în procesul de dezvoltare regională era înţeles într-un fel de Uniune şi în cu totul alt fel de către politicienii români. La Conferinţa de lansare a Cartei Verzi (12-13 mai 1997), experţii europeni au constatat că în România nu se doreşte înfiinţarea de regiuni, deoarece se pornea de la ideea că înfiinţarea acestora ar conduce la federalizarea statului. Propunerea a fost de a se crea noi unităţi administrativ-teritoriale, iar zonele să fie alese pe criterii social-economice, fără să aibă personalitate juridică.

Regionalismul are două surse motrice. Prima este de natură istorică şi politică: România s-a format prin unificarea a trei regiuni care erau entităţi politico-administrative - această istorie ar fi putut duce la modelul elveţian, provinciile tradiţionale să devină state federale şi să avem confederaţie de tip elveţian.

A doua forţă motrice este un regionalism ce provine din relaţia omului cu natura şi are temei cultural şi economic. România este o ţară arhaică, unde ponderea populaţiei rurale atinge 60%, rurală în sensul mentalităţii şi modului de viaţă.

Comisia Europeană şi Guvernul României au convenit asupra unei serii de programe privind politica de dezvoltare regională în România. În urma analizelor şi evaluărilor amănunţite cu privire la dezvoltarea regională în România, obiectivul major al programului poate fi definit astfel: stimularea unui interes larg şi iniţierea de dezbateri în legătură cu politica de dezvoltare regională, în general, şi în cadrul României, în special.

Programul de dezvoltare regională urmăreşte să realizeze acest obiectiv prin intermediul următoarelor acţiuni şi activităţi:

· o mai bună înţelegere a procesului de restructurare, cerut de trecerea la o economie de piaţă operaţională în România;

· informarea factorilor guvernamentali de decizie cu privire la cele mai bune practici în domeniul dezvoltării regionale din ţările Uniunii Europene;

· asigurarea unei baze analitice necesare pentru definirea unei strategii naţionale de dezvoltare regională;

· ridicarea opţiunilor posibile, în legătură cu instrumentele adecvate, care pot fi utilizate de guvern, pentru o dezvoltare regională;

· indicarea unor metode care să demonstreze modul în care aceste instrumente de politică regională pot fi utilizate, în mod eficient, de către guvern;

· descrierea modalităţilor prin care guvernul poate conlucra cu actorii de la nivelurile regionale şi locale, în scopul promovării dezvoltării regionale.

În Europa de sud-est, România este ţara cu cea mai numeroasă populaţie. Totuşi, ca şi în alte ţări din această parte a continentului aflate în tranziţie, populaţia ţării este în scădere. Un motiv major este migraţia externă, la care se adaugă un spor natural negativ, determinat de ratele ridicate ale mortalităţii, îndeosebi mortalităţii infantile, şi de o scădere accentuată a natalităţii.

În 1996, PHARE a început finanţarea unui program pentru politica de dezvoltare regională în România, care a fost coordonat de DAPL (Departamentul pentru Administraţie Publică Locală) şi de un grup de lucru interdepartamental (Task Force), având drept obiectiv major stimularea interesului larg şi iniţierea de dezbateri în legătură cu politica de dezvoltare regională, în general, şi în cazul României, în special.

În cadrul programului a fost elaborat un document numit "Carta Verde" pentru politica de dezvoltare regională în România, care a fost prezentat şi dezbătut în cadrul unui forum naţional - Conferinţa la nivel înalt din 12-13 mai 1997. Fundamentată prin studii şi cercetări specifice, Carta sintetizează problemele actuale ale dezvoltării şi propune un sistem instituţional coerent şi original, adecvat unei politici de dezvoltare regională în ţara noastră. Acceptarea , de principiu, a acestui document de către Guvernul României, la închiderea Forumului, a avut sensul unei "lumini verzi" care a permis declanşarea unor acţiuni concrete legate de adoptarea măsurilor legislative şi organizatorice specifice, proces ce este, de altfel, în desfăşurare

Carta Verde abordează trei aspecte majore, care se adresează şi necesită a fi dezbătute atât la nivelul specialiştilor, cât şi al opiniei publice în general: disparităţile României, regiunile de dezvoltare, cadrul instituţional.

a. Analiza disparităţilor - a fost realizată la nivel de judeţe, pe baza unui număr de 17 indicatori statistici relevanţi. Analizele au permis localizarea sărăciei şi a subdezvoltării în două arii principale ale ţării: nord-estul, care include în totalitate regiunea istorică a Moldovei, şi sudul - Câmpia Română. Spre deosebire aceste două arii sus-amintite, vestul şi centrul se conturează drept cele mai bogate şi mai puternic dezvoltate din punct de vedere al veniturilor din gospodăriile populaţiei, echipării şi dotării tehnico-sociale şi al potenţialului economic.

Analizele dezvoltate pentru 4judeţe, la nivelul unităţilor administrativ-teritoriale de bază (comune şi oraşe) au demonstrat diferenţele notabile între zonele periferice şi cele centrale, între cele urbanizate şi cele predominant rurale.

b. Regiunile de dezvoltare 

În cadrul Uniunii Europene, politica de dezvoltare regională se realizează la nivelul NUTS2 (Nomenclatorul Unităţilor Teritoriale Statistice). Nu în toate cazurile, regiunile NUTS2 au caracter administrativ. Mărimea medie a regiunilor situate în acest nivel este de circa 2 milioane de locuitori, respectiv 13.000 km2.

În România, cea mai mare unitate administrativ-teritorială este judeţul Mărimea medie a acestuia este de circa 540.000 locuitori şi 5.600 km2, mult mai mică decât mediile comunitare. Între 1918 şi 1968 România a cunoscut trei niveluri administrativ-teritoriale. Reorganizarea administrativă din 1968 a menţinut două niveluri: oraş şi comună, ca nivel de bază, respectiv judeţul.

Carta Verde propune o structură eficientă: 8 regiuni de dezvoltare (spre deosebire de 40 de judeţe + municipiul Bucureşti). Propunerea din Carta Verde conduce la regiuni cu o mărime medie de 28 milioane de locuitori, respectiv 30.000 km2, şi urmăreşte criteriul funcţionalităţii prin organizarea celor 8 regiuni în jurul unor centre polarizatoare şi pe cel al complementarităţii resurselor şi activităţilor economice. Carta Verde face doar o propunere pe care numai evoluţiile concrete, care sunt deja o pot valida total, parţial sau deloc.

c. Instituţiile

În ceea ce priveşte cadrul instituţional care permite aplicarea unei politici de dezvoltare regională, acesta nu are un model unic, variind de la ţară la ţară.

Se pot observa anumite principii comune. La nivel central, se stabilesc, în general, principiile şi orientările majore ale politicii de dezvoltare şi sunt dirijate fondurile naţionale şi comunitare către regiuni. Pentru România, Carta Verde propune crearea unui organism interministerial, numit Consiliul Naţional pentru Dezvoltare Regională, iar la nivelul regiunilor, constituirea unor unităţi specializate, numite agenţii, conduse de un Consiliu de Dezvoltare Regională.

Procesul este unul de durată şi necesită în continuare asistenţă tehnică externă, fapt pentru care se preconizează un program special cu finanţare PHARE pentru construcţie instituţională în perioada 1998-1999, ale cărui principale obiective vor fi formarea profesională a personalului din instituţiile centrale şi regionale care urmează a fi create, precum şi experimentarea elaborării unor programe concrete de dezvoltare.

